Lifan-Z/Chinese-poetries-txt huggingface dataset:
人间佳节唯寒食，天下名园重洛阳。金谷暖横宫殿碧，铜驼睛合绮罗光。桥边杨柳细垂地，花外秋千半出墙。白马蹄轻草如剪，烂游于此十年强。
三月牡丹方盛开，鼓声多处是亭台。车中游女自笑语，楼下看人闲往来。积翠波光摇帐幄，上阳花气扑樽罍。西都风气所宜者，草木空妖谁复哀。
竹庭睡起闲隠几，悠悠夏日光景长。莺方引雏教嫩舌，杏正垂实装轻黄。雨滴幽梦时断续，风翻远思还飞扬。小渠弄水绿阴密，回首又且数日强。
七月芙蕖正烂开，东南园近日徘徊。有时风向池心过，无限香从水面来。罨画溪深方误入，洞庭湖晚未成回。坐来一霎萧萧雨，又送新凉到酒杯。
先秋颢气已潜生，洛邑方知节候平。庭院乍凉入共喜，园林经雨气尤清。回舟伊水风微溜，缓辔天津月正明。自有皋夔分圣念，好将诗酒乐升平。
八月光阴未甚凄，松亭竹榭尤为宜。况当昼夜初停处，正是炎凉得所时。明月入怀如有意，好风迎面似相知。闲人歌咏自怡悦，不管朝廷不采诗。
家住南城水竹涯，乘秋行乐未尝亏。轻寒气候我自爱，半醉光阴人莫知。信马天街微雨后，凭栏僧阁晚晴时。十年美景追寻遍，好向风前摘白髭。
九月风光虽已暮，中州景物未全衰。眼观秋色千万里，手把黄花三两枝。美酒易消闲岁月，青铜休照老容仪。若言必使他人信，沥尽丹诚谁肯知。
霜天寥落思无穷，不奈楼高逼望中。四面溪山徒满目，九秋宫殿自危空。云横远峤千寻直，霞乱斜阳数缕红。无限伤情言不到，共谁开口向西风。
为人虽未有前知，富贵功名岂力为。涤荡襟怀须是酒，优游情思莫如诗。况当水竹云山地，忍负风花雪月期。男子雄图存用舍，不开眉笑待何时。
西楼赏雪眼偏明，次第身疑在水晶。千片万片巧妆地，半舞半飞斜犯楹。形如玉屑依还碎，体似杨花又更轻。谁谓天涯有羁客，一般对酒两般情。
大雪初晴日半曛，高楼何惜上仍频。数峰𡷾崒剑铓立，一水萦纡冰楼新。昆岭移归都是玉，天河落后尽成银。幽人自恨无佳句，景物从来不负人。
残雪已消冰已开，风光渐觉拥楼台。旅人未遂日边去，春色又从天上来。况是樽中常有酒，岂堪岭上却无梅。若非太守金兰契，谁肯倾心重不才。
雪满群山霜满庭，光寒月碾一轮轻。羁怀殊少向时乐，皓彩空多此夜明。竹近帘栊饶碎影，风涵台榭有余清。恨无好句酬佳景，徒自凄凉梦不成。
百尺危楼小雪睛，晚来闲望逼人清。山横暮霭高还下，水隔踈林淡复明。天际落霞千万缕，风余残角两三声。此时此景真堪画，只恐丹青笔未精。
比到明年无数刻，且令芳酒更斟回。星杓建丑晦将尽，岁箭射人春又来。不用物情闲作梗，大都心绪已成灰。浮名更在浮云外，瞬息光阴况便催。
衰躯在旅逢新岁，因感平生鬓易凋。饮罢襟怀还寂寞，欢余情绪却无聊。望仙风月晴偏好，抹绿帘栊夜正遥。对此块然唯土木，降兹未始不魂销。
四贤当日此盘桓，千百年人尚厚颜。天下有名难避世，胸中无物漫居山。事观今古兴亡后，道在君臣进退间。若蕴奇才必奇用，不然须负一生闲。
城邑久居心自倦，𬮱阇才出眼先明。龙门看尽伊川景，女几听残洛水声。太室观余红日旭，天坛望罢白云生。此身已许陪真侣，不为锱铢起重轻。
春尽登临正得宜，人情天气两融怡。泛舟伊水风回夜，垂钓溪门月上时。逸兴剧凭诗放肆，病躯唯仰酒扶持。浮生日月无多子，忍向其间更敛眉。
乐则行之忧则违，大都知命是男儿。至微功业人难必，尽好云山我自怡。休惮烟岚虽远处，且乘筋力未衰时。平生足外更何乐，富贵荣华过则悲。
山有乔峰水有涛，未能容屐岂容舠。非无仁智斯为乐，少有登临不惮劳。言味止知甘脍炙，语真谁是识琼瑶。自惭不尽人才处，长恨今人论太高。
开辟而来世教敷，其间雄者号真儒。修身有道名先觉，何代无人达奧区。焕若丹青经史义，明如日月圣人途。鲰生涵泳虽云久，天下英才敢厚诬。
丈夫志气盖棺定，自有雄图系重轻。去路不能无感旧，到官争忍便忘情。闲时语话贵精密，先事经营在太平。谁谓御戎无上策，伐人谋处不须兵。
经时不见意何如，重出新诗笑语初。物理悟来添性淡，天心到后觉情疏。已全孟乐君无限，示识蘧非我有余。大率空名如所论，此身甘老在樵渔。
人情大率喜为官，达士可尝有所牵。解印本非嫌薄禄，挂冠殊不为高年。因通物性兴衰理，遂悟天心用舍权。宜放襟怀在清影，吾乡况有好林泉。
物理人情自可明，何尝戚戚向平生。卷舒在我有成筭，用舍随时无定名。满目云山俱是乐，一毫荣辱不须惊。侯门见说深如海，三十年来掉臂行。
名利到头非乐事，风波终久少安流。稍邻美誉无多取，才近清欢与賸求。美誉既多须有患，清欢虽賸且无忧。滔滔天下曾知否，覆辙相寻卒未休。
何事教人用意深，出尘些子索沉吟。施为欲似千钧弩，磨砺当如百炼金。钓水误持生杀柄，着棋闲动战争心。一杯美酒聊康济，林下时时或自斟。
三十年间更一世，其间堪笑复堪愁。天生天杀何尝尽，人是人非殊未休。善偶鸳鸯头早白，能啼杜宇血先流。须知却被才为害，及至无才又却忧。
梦中说梦犹能忆，梦觉梦中还又隔。今日恩光空喜欢，当年意爱难寻觅。水成流处岂无声，花到谢时安有色。过此相逢陌路人，都如元来曾相识。
多病筋骸五十二，新春犹得共衔杯。践形有说常希孟，乐内无功可比回。燕去燕来徒自苦，花开花谢漫相催。此心不为人休戚，二十年来已若灰。
伊嵩有客欲无言，进退由来尽俟天。好静未能忘水石，乐闲非为学神仙。休嗟紫陌难为客，且喜清风不用钱。枉尺直寻何必较，此心都大不求全。
随分亭栏亦弄妍，不妨闲傍酒垆边。夜檐静透花间月，昼户晴生竹外烟。事到悟来全偶尔，天教闲去岂徒然。壶中日月长多少，烂占风光十二年。
春来小圃弄群芳，谁为贫居富贵乡。门外柳阴浮翠涧，阶前花影溜红光。梁间新燕未调舌，天末归鸿已著行。自问心源无所有，答云踈懒味偏长。
细算人间千万事，皆输花底共开颜。芳菲大率一春内，烂漫都无十日间。亦恐忧愁为龃龉，更防风雨作艰难。莫教此后成遗恨，把火樽前尚可攀。
鬓毛不患渐成霜，有托琴书子一双。既乏长才康盛世，无如高枕卧南窗。明知筋力难为强，犹说云山未树降。多谢故人相爱甚，辙鱼幸免困西江。
百病筋骸一老身，白头今日愧因循。虽无紫诏还朝速，却有青山入梦频。风月满天谁是主，林泉遍地岂无人。市沽酒味难醇美，长负襟怀一片春。
人间相识几无数，相识虽多未必知。望我实多全为道，知予浅处却因诗。升沉休问百年事，今古都归一局棋。乘马须求似骐骥，柰何骐骥未来时。
太平身老复何忧，景爱家园自在游。几树绿杨阴乍合，数声幽鸟语方休。竹侵旧径高低迸，水满春渠左右流。借问主人何似乐，答云殊不异封侯。
天养踈慵自有方，洛城分得水云乡。不闻世上风波险，但见壶中日月长。一局闲棋留野客，数杯醇酒面修篁。物情悟了都无事，未学颜渊已坐忘。
年来得疾号诗狂，每度诗狂必命觞。乐道襟怀忘检束，任真言语省思量。宾朋款密过从久，云水优闲兴味长。始信渊明深意在，北窗当日比羲皇。
无限高贤抑壮图，登临不用起长吁。山川千古战争后，冠剑百年零落余。浪把功名为己任，那知富贵岂人谟。丹青曲尽世间妙，写得凭栏意思无。
一百年来号太平，当初仍患不丁宁。京都尚有汉唐气，宫阙犹虚霸王形。烟外乱峰才隠约，霜余红树半凋零。樽中有酒难成醉，旋被西风吹又醒。
水竹园林秋更好，忍把芳樽容易倒。重阳已过菊方开，情多不学年光老。阴云不动杨柳低，风递轻寒生暮草。无涯逸兴不可收，马蹄慢踏天街道。
近年老辈频凋落，使我中心又恻然。洛社挂冠高卧者，唯君清澈如神仙。昔日与君论少长，今日与君争后先。把酒酹君君必知，为君洒泪西风前。
生平志在立功名，谁谓才难与命争。绝笔有诗形雅意，盖棺无地尽交情。胸中时事何由展，天下人才不复评。魂若有知宜自慰，子孙大可振家声。
陋巷箪飘世所传，予何人则耻萧然。既知富贵须由命，难把升沉更问天。静默有功成野性，骞骧无路学时贤。纷华出入金门者，应笑溪翁治石田。
当年有志高天下，尝读前书笑谢安。岂谓此身甘老朽，尚无闲地可盘桓。棋逢敌手才堪著，琴少知音不愿弹。非止不才能退默，古贤长恨得时难。
诸公见约往嵩前，重走新诗各一篇。摆落尘埃非敢后，访寻云水柰输先。三阳宫近丛幽石，万岁峰高羃紫烟。多少胜游俱未到，愿陪仙躅共攀缘。
九州环绕持棋枰，万岁嵩高看太平。四海有人能统御，中原何复有交争。长忧眼见奸雄辈，且愿身为尧舜氓。五十三年芜没事，如今方喜看春耕。
吾家职分是云山，不见云山不解颜。游兴亦难拘日阻，梦魂都不到人间。烟岚欲极无涯乐，轩冕何尝有暂闲。洛社交朋屡相约，几时曾得略跻攀。
纷纷议论出多门，安得真儒号缙绅。名教一宗长有主，中原万里岂无人。皇王帝伯时虽异，礼乐诗书道自新。观古事多今可见，不知何者谓经纶。
此去替期犹半岁，商山穷僻少医名。感伤多后风防滞，暑湿偏时疾易生。圣智不能无蹇剥，贤才方善处哀荣。斯言至浅理非浅，少补英豪一二明。
不向红尘浪着鞭，殊无才业合时贤。本酬壮志都无效，欲住青山却有缘。翠竹阴中开缥帙，白云堆里揖飞泉。锦幈正与溪南对，他日从游子子传。
道义相欢岂易亲，古称难处是知人。文章不结市朝士，荣辱非关云水身。话入精详皆物理，言无形迹尽天真。他时洛社过从辈，图牒中添又一邻。
休叹浮生荣与辱，且听终日水潺潺。遥穿暝霭孤鸿去，横截野烟双鹭还。佳树排青岩下圃，好峰环翠县前山。报言名利差轻者，少辍光阴到此间。
融结成来不记秋，断崖苍壁鏁烟愁。中分洪造夏王力，横截大山伊水流。八节滩声长在耳，一川风景尽归楼。行人莫动凭栏兴，无限英雄浪白头。
谁将长剑斩长蛟，斩断长蛟剑复韬。爪尾蜿蜒凝华岳，角牙狞恶结嵩高。骨伤两处崭苍壁，血出东流汹巨涛。此物犹难保身首，谓言谗口莫嗷嗷。
数朝从款走烟霞，纵意凭栏看物华。百尺楼台通鸟道，一川烟水属僧家。直须心逸方为乐，始信官荣未足夸。此景得游无事日，也宜知幸福无涯。
溪翁昨晚步天津，步到天津伫立频。洛水只闻煎去棹，西风唯解促行人。山川惨淡笼寒雨，楼观参差鏁暮云。此景分明谁会得，欲霜时候雁来宾。
上阳光景好看书，非象之中有坦途。良月引归芳草渡，快风飞过洞庭湖。不因赤水时时往，焉有黄芽日日娱。莫道天津便无事，也须闲处著功夫。
一霎萧萧晚雨余，凤凰楼下偶驱车。郄诜片玉知能挹，乐广青天幸未踈。相阔夏秋闻甚事，可亲灯火读何书。恨无束帛嘉程子，徒自悁悁返弊庐。
作官休用叹奚为，未有升高不自卑。君子屈伸方为道，吾儒进退贵从宜。即今彭泽归何地，他日东门去未迟。痛恨伊嵩景无限，一名佳处重求资。
人言人事危冠冕，吾爱吾庐远市朝。野面不堪趋魏阙，闲身唯称访杨寥。殊无纪律诗千首，富有云山酒一瓢。预借轩车又东去，自兹风月恐难招。
二十年来住洛都，眼前人事任纷如。形同草木何胜野，心类钟彝不啻虚。已沐仁风深骨髓，更惊诗思剧琼璩。庄周休道亏名实，自是无才悦众狙。
清世文章日月悬，无才唯幸乐丰年。游山太室更少室，看水伊川又洛川。古有孟轲难语觉，时无颜子易为贤。读书每到天根处，长惧诸公问极玄。
非有非无是祖卿，都来相去一毫芒。人人可到我未到，物物不妨谁与妨。失即肝脾为楚越，得之藜藿是膏粱。一言千古难知处，妙用仍须看吕粱。
天津南畔是吾庐，时荷夫君枉乘车。始为退来忘检束，却因闲久长空踈。与其功业逋青史，孰若云山负素书。一片丹诚最难状，庶几长得类舟虚。
琼苑群花一夜新，瑶台十二玉为尘。城中竹叶涌增价，坐上杨花盛学春。时会梁园皆墨客，谁思姑射有神人。余粮岂止千仓望，盈尺仍宜莫厌频。
竹绕长松松绕亭，令人到此骨毛清。梅稍带雪微微拆，水脉连冰湱湱鸣。残腊岁华无柰感，半醺襟韵不胜情。谁怜相国名空在，吾道如何必可行。
不愤曹公跨许昌，苟非梁益莫争王。三分区宇风雷恶，横截西南气势强。行客往来闲批点，史官褒贬浪文章。后人未识兴亡意，请看江心旧战场。
为士幸而居盛世，住家况复在中都。虚名浮利非我有，绿水青山何处无。选胜直宜寻美景，命俦须是择吾徒。乐闲本属闲人事，又与偷闲事更殊。
六尺眼前安乐身，四时争忍负佳辰。漫凉气候二八月，道义宾朋三五人。量力杯盘随草具，开怀语笑任天真。劝君似此清闲事，虽老何须更厌频。
莫将真气助忧伤，愤死英豪世更长。陌上虽多马跳跃，天边亦有凤翺翔。三千宾客磨圭角，百二山河拥剑铓。等是一场春梦过，自余恶足自悲凉。
南窗睡起望春山，山在霏微烟霭间。千里难逃两眼净，百年未见一人闲。情如落絮无高下，心似游丝自往还。又恐幽禽知此意，故来枝上语绵蛮。
谁将造化属东风，一属东风事莫穷。残腊也宜先作策，新正其那便要功。柳梢借暖浑摇软，梅萼偷春半露红。安得向时情意在，轻衫撩乱少年中。
桃李因风花满枝，因风桃李却离披。惨舒相继不离手，忧喜两盘都在眉。泰到盛时须入蛊，否当极处却成随。今人休爱古人好，只为今人生较迟。
手足情深不可忘，割心犹未比其伤。急难畴者尔相济，终鲜如今我遂当。韡𫖇棣开无并萼，邕邕雁去破初行。自兹明月清风夜，萧索东篱看断肠。
肠断东篱何所寻，东篱从此事沉沉。差肩行处皆成往，吊影伤时无似今。清泪已干情莫极，黄泉未到恨非深。不知何日能销尽，三十二年雍睦心。
尝忆去年初夏时，与尔同听杜鹃啼。杜鹃今年又复至，还是去年初夏时。禽鸟亦知人意切，一声未绝一声悲。肠随此声既已断，魂逐此禽何处飞。
天无私覆古今同，手足情多骤一空。五七年来并家难，六十岁许更头风。常情不免顺世俗，私计固难专仆童。安得仙人旧查在，伊川云水乐无穷。
虽老仍思鼓缶歌，庶几都未丧天和。明夷用晦止于是，无妄生灾终柰何。似箭光阴头上去，如麻人事眼前过。中间若不自为计，所损其来又更多。
自从终鲜罢吟哦，聊为临风一浩歌。别易会难情不已，登高望远兴如何。百年可惜时无再，千里相思事更多。今日樽叠真北海，况君雅重几人过。
不把忧愁累物华，光阴过眼疾如车。以平为乐忝知分，待足求安恐未涯。食罢有时寻蕙圃，睡余无事访僧家。天津风月胜他处，长是思君共煮茶。
仁者难逢思有常，平居慎勿恃无伤。争先径路机关恶，近后语言滋味长。爽口物多须作疾，快心事过必为殃。与其病后能求药，不若病前能自防。
为爱消梅胜早梅，数枝先发日徘徊。若教岭表腊前尽，安有洛阳正后开。香逐暖风初出谷，艳随芳酒正浮醅。佳宾会取东君意，莫负乘春此际来。
春色融融满洛城，莫辞行乐慰平生。深思闲友开眉笑，重惜梅花照眼明。况是山翁差好事，可怜芳酒最多情。此时不向樽前醉，更向何时醉太平。
洛城二月春摇荡，桃李盛开如步障。高花下花红相连，垂阳更出高花上。闲陪大尹出都门，邙阜真宫共寻访。不见翠华西幸时，临风尽日独惆怅。
浪种闲花占地生，未尝容易暂留情。柰何苦爱凌霜节，况是犹存缕管名。待凤至时当有实，学龙吟处岂无声。幽人愿乞数枝种，得自君家又更荣。
看即青山与白云，寻思没量大功勋。未知乐处缘何事，岂止饥时会茹荤。千首拙诗难著怨，一樽芳醑别涵春。壶中日月长多少，能老红尘几辈人。
祇恐身闲心未闲，心闲何必住云山。果然得手情性上，更肯埋头利害间。动止未尝防忌讳，语言何复著机关。不图为乐至于此，天马无踪自往还。
我侬非是惜黄金，自是常娥爱负心。初未上时犹露滴，恰才圆处便天阴。栏杆倚了还重倚，芳酒斟回又再斟。安得深闺与收管，柰何前后误人深。
三千宫女衣宫袍，望幸心同各自娇。初似绽时犹淡薄，半来开处特妖娆。檀心未吐香先发，露粉既垂魂已销。对此芳樽多少意，看看风雨骋麄豪。
满园桃李正离披，更被狂风作意吹。长是忧愁初谢处，却须思念未开时。柰何红艳易消歇，不似青阴少改移。九十日春都去尽，樽前安忍更颦眉。
花间水畔绿如茵，兴废曾经汉与秦。占了山川无限地，愁伤今古几何人。严霜杀尽还逢雨，野火烧残又遇春。不那路傍多此物，农家长是费耕耘。
临溪拂水正依依，更被狂风来往吹。薄暮不胜烟羃羃，深春无柰日迟迟。谁家缥缈青罗帔，何处蹁跹金缕衣。犹恐离人肠未断，满天仍著乱花飞。
雪消冰泮渌盈沟，翡翠鸳鸯得志秋。长恨远山遮不断，又疑别浦去难留。绕堤杨柳轻轻拂，近岸新蒲细细抽。满眼烟波杳无际，三吴特地送孤舟。
清风兴况未全衰，岂谓天心便弃遗。长具斋庄缘读易，每惭踈散为吟诗。人间好景皆输眼，世上闲愁不到眉。生长太平无事日，又还身老太平时。
年年长是怕春深，每到春深病不任。伤酒情怀因小会，养花天气为轻阴。岁华易革向来事，节物难回老去心。唯有前轩堪静坐，临风想望旧知音。
绿杨深处啭流鶑，鶑语犹能喜太平。人享永年非不幸，天生珍物岂无情。牡丹谢后紫樱熟，芍药开时斑笋生。林下一般闲富贵，何尝更肯让公卿。
世态其如与愿违，必须言进是无知。遍将底事闲思处，不若西街极论时。设有奇才能动世，柰何双鬓已如丝。天边新月从来细，不为人间爱画眉。
多惭吾亦未知音，天乐虽闻不许寻。惠子相时情自好，庄生游处意能深。闲来略记一春事，老去难忘千里心。洛社交朋每相见，为吾因掉白头吟。
生平不作皱眉事，天下应无切齿人。断送落花安用雨，装添旧物岂须春。幸逢尧舜为真主，且放巢由作外臣。六十病夫宜揣分，监司无用苦开陈。
却恐乡人未甚知，相知深后又何疑。贫时与禄是可受，老后得官难更为。自有林泉安素志，况无才业动丹墀。荀杨若守吾儒分，免被韩文议小疵。
造物工夫意自深，从吾所乐是山林。少因多病不干禄，老为无才难动心。花月静时行水际，蕙风香处卧松阴。闲窗一觉从容睡，愿当封侯与赐金。
浩浩长空走日轮，何烦苦苦辨根尘。鹏程万里非由驾，鹤筭三千别有春。铅锡点金终属假，丹青画马妄求真。请观风急天寒夜，谁是当门定脚人。
六尺残躯病复羸，况堪日日更添衰。满怀可惜精明处，一语未能分付时。沙里有金然索拣，石中韫玉柰何疑。此情牢落西风暮，倚遍栏干人不知。
太华中峰五千仞，下有大道人往还。当时马上一回首，十载梦魂犹过关。生平爱山山未足，由此看尽天下山。求如华山是难得，使人消得一生闲。
佐命三朝为太宰，名垂千古号元功。栽培桃李满天下，出入风涛半海中。虎帐夜寒心益壮，凤池波暖位犹空。君王鼎盛子仪在，万里河湟不足攻。
秋入山河气象雄，不堪闲望老年中。金兰契重思无限，手足情多感未终。半局残棋销白昼，一簪华发乱西风。唯君父子相知久，松桂心同色更同。
长忆当年归弊庐，弟兄同受策名初。一生不记寻常事，千里犹通咫尺书。风月遥知四明好，江山况是九秋余。片帆未得闲飞去，徒见严君问起居。
先几能识是吾侪，慎勿轻为世俗咍。把似众中呈丑拙，争如静里且谈谐。奇花万状皆输眼，明月一轮长入怀。似此光阴岂虚过，也知快活作人来。
绕栏种菊一齐芳，户牖轩窗总是香。得意不能无兴咏，乐时况复遇丰穰。深秋景物随宜好，向老筋骸粗且康。饮罢何防更登眺，烂霞堆里有斜阳。
洛阳城里任西东，二十年来放尽慵。故旧人多时款曲，京都国大体雍容。池平有类江湖上，林静或如山谷中。不必奇功盖天下，闲居之乐自无穷。
二公诗美过连城，欲报才非祢正平。本谓柏舟终不遇，却惊华衮重为荣。岷峨雨后方知峭，风月霜余始见清。前有古人称寡和，阳春白雪岂虚名。
缘木求鱼固不能，缘鱼求炙恐能行。与其病后求良药，不若醉时辞大觥。芝草无根休用种，蟠桃有实岂难生。荷君见爱情非浅，一芥还同一芥荣。
集大成人不肯模，却行何异弃金车。便言天下无难事，岂信人间有丈夫。天意顺时为善计，人情安处是良图。天人之际只些子，过此还同隔五湖。
一别光阴二纪余，岁华如箭止堪吁。东西契阔久经难，前后殷勤两得书。故国山川皆梦寐，旧家人物半丘墟。何时重讲当时事，笑对西风坼酒壶。
风吹木叶不吹根，慎勿将根苦自陈。天子旧都闲好住，圣人余事冗休论。长年国里神仙侣，安乐窝中富贵人。万水千山行已遍，归来认得自家身。
长忆当年归弊庐，未尝三径草荒芜。欲为天下屠龙手，肯读人间非圣书。否泰悟来知进退，乾坤见了识亲踈。自从会得环中意，闲气胸中一点无。
投吴走越觅青天，殊不知天在眼前。开眼见是犹有病，举头寻处更无缘。颜渊正在如愚日，孟子方当不动年。安得功夫游宝肆，爱人珠贝重忧钱。
买卜稽疑是买疑，病深何药可能医。梦中说梦重重妄，床上安床叠叠非。列子御风徒有待，夸夫逐日岂无疲。劳多未有收功处，踏尽人间闲路岐。
人言物外有烟霞，物外烟霞岂足夸。若用校量为乐事，但无忧挠是仙家。百年光景留难住，十日芳菲去莫遮。对酒无花非负酒，对花无酒是亏花。
敦笃情怀世所稀，昔年今日事难追。雪霜未始寒无甚，松桂何尝色暂移。洛邑士人虽我信，天津风月只君知。梦魂不悟东都远，依旧过从似旧时。
洛下园池不闭门，洞天休用别寻春。纵游只却输闲客，遍入何尝问主人。更小亭栏花自好，尽荒台榭景才真。虚名误了无涯事，未必虚名总到身。
洛城官满振衣裾，尘土何由浼远途。道在幸逢清日月，眼明应见旧江湖。知行知止唯贤者，能屈能伸是丈夫。归去何妨趁残水，三吴还似向时无。
一别星霜二纪中，升沉音问不相通。林间谈笑须归我，天下安危宜系公。万乘几前尝蹇谔，百花洲上略从容。不知月白风清夜，能忆伊川旧钓翁。
近来多病不堪言，长欲醺醺带醉眠。新酒乍逢重九日，好花初接小春天。自知命薄临头上，不愿事多来眼前。唯有天津横落照，水声仍是旧潺湲。
百万貔貅动塞尘，朝廷委寄不轻人。胡儿生事虽然浅，国士尽忠须是纯。陇上悲歌应愤惋，林间酣饮但酸辛。欲陈一句好言语，只恐相知未甚真。
归去来兮任我真，事虽成往意能新。何尝不遇如斯世，其那难逢似此人。近暮特嗟时翳翳，向荣还喜木欣欣。可怜六百余年外，复有闲人继后尘。
严亲出守剑门西，色养欢深世表仪。唐相规模今历历，蜀民遨乐旧熙熙。海棠洲畔停桡处，金雁桥边立马时。料得预忧天下计，不忘君者更为谁。
赏花全易识花难，善识花人独倚栏。雨露功中观造化，神仙品里定容颜。寻常止可言时尚，奇绝方名出世间。赋分也须知不浅，筭来消得一生闲。
物如善得终为美，事到巧图安有公。不作风波于世上，自无冰炭到胸中。灾殃秋叶霜前坠，富贵春华雨后红。造化分明人莫会，花荣消得几何功。
万树琼花一夜开，都和天地色皑皑。素娥腰细舞将彻，白玉堂深曲又催。瓮牖书生方挟策，沙场甲士正衔枚。幽人骨瘦欲清损，赖有时时酒一杯。
世路如何若大东，相逢不待语言通。观君自比诸葛亮，顾我殊非黄石公。讲道污隆无巨细，语时兴替有初终。出人才业尤须惜，慎勿轻为西晋风。
人言别有洞中仙，洞里神仙恐妄传。若俟灵丹须九转，必求朱顶更千年。长年国里花千树，安乐窝中乐满悬。有乐有花仍有酒，却疑身是洞中仙。
花行竹迳紧相挨，每日须行四五回。因把花行侵竹种，且图竹迳对花开。花香远远随衣袂，竹影重重上酒杯。谁道山翁少温润，这般红翠却长偎。
真工造化岂容私，拙者为谋亦甚微。安乐窝深初起后，太和汤酽半醺时。长年国里篮舁往，永熟乡中杖策归。身似升平无一事，数茎髭白任风吹。
老年躯体素温存，安乐窝中别有春。万事去心闲偃仰，四支由我任舒伸。庭花盛处凉铺簟，檐雪飞时软布裀。谁道山翁拙于用，也能康济自家身。
有物轻醇号太和，半醺中最得春多。灵丹换骨还如否，白日升天似得么。尽快意时仍起舞，到忘言处只讴歌。宾朋莫怪无拘检，真乐攻心不柰何。
相招相劝饮流霞，鬓乱秋霜发乱华。所记莫非前甲子，凡经多是老官家。共夸今日重孙过，更说当时旧事呀。言语丁宁有情味，后生无笑太周遮。
生来未始事田畴，无岁无时长有秋。随分杯盘俱是乐，等闲池馆便成游。风花雪月千金子，水竹云山万户侯。欲俟河清人寿几，两眉能著几多愁。
不向红尘浪着鞭，唯求寡过尚无缘。虚更蘧瑗知非日，谬历宣尼读易年。发到白时难受彩，心归通后更何言。至阳之气方为玉，犹恐钻磨未甚坚。
行年六十二康强，况复身居永熟乡。美景良辰非易得，浅斟低唱又何妨。无涯岁月难拘管，有限形骸莫毁伤。多少英豪弄才智，大曾经过恶思量。
闲人亦也有官守，官守一身四事有。一事承晓露看花，一事迎晚风观柳。一事对皓月吟诗，一事留佳宾饮酒。从事于兹二十年，欲求同列谁能否。
五十年来读旧书，世间应笑我迂疏。因思偊女忘今古，遂悟轮人致疾徐。道业未醇诚可病，生涯虽薄敢言虚。时和受赐已多矣，安有胸中不晏如。
宣威十九次高牙，奕叶功臣旧将家。清世辞荣归里第，白头行乐过年华。杯盈香醑浮春水，曲度新声出靓花。如此园池如此寿，儿孙满眼庆无涯。
良金美玉信难偕，好物其来最受埋。盗跖免兵非积善，仲尼无土反成猜。中孚既若须为信，无妄因何却有灾。莫若致之为外事，心源可乐是昭回。
仙掌峰峦峭不收，希夷去后遂无俦。能斟时事高擡手，善酌人情略拨头。画虎不成心尚在，悲麟无应泪横流。悟来不必多言语，赢得清闲第一筹。
此物扬州素所闻，今于洛汭特称珍。雅知国色善移物，更著天香暗结人。欲殿群芳仍占夏，得专奇品不须春。日斜立马将归去，再倚朱栏看一巡。
逢时虽出欲胡为，其那天资智识微。弊性止堪同蠖屈，薄才安敢望鹏飞。长因方旧欢无极，每为寻幽暮不归。花爱半开承露看，柰何花上露沾衣。
初晴僧阁一凭栏，风物凄凉八月间。欲尽上层尝脚力，更于高处看人寰。秋深天气随宜好，老后心怀只爱闲。为报远山休敛黛，这般情意久兰珊。
人生所贵有精神，既有精神却不纯。弄假像真终是假，将勤补拙总输勤。因饥得饱饱犹病，为病求安安未真。人误圣人人不少，圣人无误世间人。
水冷云疏霜意早，岁华虽晚黄花好。饶教四面远山围，柰何一片秋光老。上天生物固无私，圣人余事人难晓。陈言生活不须矜，自是中才皆可了。
善恶无佗在所存，小人君子此中分。改图不害为君子，迷复终归作小人。良药有功方利病，白圭无玷始称珍。欲成令器须追琢，过失如何不就新。
变化无踪倏忽间，力回天地不为难。若教施展巨灵手，岂止轩腾少华山。六社居民皆覆没，九泉磐石尽飞翻。刍荛一句能收采，尧舜之时自可攀。
同云漠漠雪霏霏，安乐窝中卧看时。初讶后园罗玉树，却惊平地璨瑶池。未逢寒食梨花谢，不待春风柳絮飞。酒放半醺帘半卷，此情无使外人知。
安乐窝中快活人，闲来四物幸相亲。一编诗逸收花月，一部书严惊鬼神。一炷香清冲宇泰，一樽酒美湛天真。太平自庆何多也，唯愿君王寿万春。
通衢选地半松筠，元老辞荣向盛辰。多种好花观物体，每斟醇酒发天真。清朝将相当年事，碧洞神仙今日身。更出新诗二十首，其间字字敌阳春。
文章天下称公器，诗在文章更不疏。到性始知真气味，入神方见妙功夫。闲将岁月观消长，静把乾坤照有无。辞比离骚更温润，离骚其柰少宽舒。
安乐窝中好打乖，打乖年纪合挨排。重寒盛暑多闭户，轻暖初凉时出街。风月煎催亲笔砚，鶑花引惹傍樽罍。问君何故能如此，祗被才能养不才。
安乐窝中好打乖，自知元没出人才。老年多病不服药，少日壮心都已灰。庭草刬除终未尽，槛花擡举尚难开。轻风吹动半醺酒，此乐直从天外来。
年老逢春春莫猜，老年方自少年回。人情少悦酒不解，天气却寒花未开。堤外有风斜送柳，墙阴经雨半生苔。去年波水东流去，旧渌柰何新又来。
年老逢春春正妍，春妍况在禁烟前。才寒却暖养花日，行雨便晴消酒天。进退樽罍宜有主，栽培桃李岂无权。清谈已是欢情极，更把狂诗当管弦。
年老逢春雨乍晴，雨晴况复近清明。天低宫殿初长日，风暖园林未啭鶑。花似锦时高阁望，草如茵处小车行。东君见赐何多也，又复人间久太平。
年老逢春莫厌春，住家况复在天津。既将水竹为生计，须与风花作主人。故宅费功除瓦砾，新畦加意种兰薰。未知去此闲田地，何地更能容此身。
年老逢春始识春，春妍都恐属闲身。能知青帝功夫大，肯逐后生撩乱频。酒趁嫩醅尝格韵，花承晓露看精神。大凡尤物难分付，造化从来不负人。
年老逢春春意多，波光谁染柳谁搓。池亭正好爱不彻，草木向荣情柰何。便把樽罍通意思，须防风雨害清和。千红万翠中间里，似我闲人更有么。
年老逢春春莫厌，春工慎勿致猜嫌。红芳若得眼前过，白发任从头上添。雨后艳花零泪颗，风余新月露眉尖。轻醇酒面斟来凸，举盏长忧不易拈。
年老逢春春莫悭，春悭不当世艰难。四时只有三春好，一岁都无十日间。酒盏不烦人讨免，花枝须念雨摧残。却愁千片飘零后，多少金能买此欢。
年老逢春莫厌频，更频能见几回春。须将酒盏强留客，却恐花枝解笑人。世态不堪新间旧，物情难免假疑真。谁云梁燕多言语，此个深冤都未伸。
年老逢春兴未收，愿春慈造少迟留。既称好事愁花老，须与多情秉烛游。酒里功劳闲汗马，诗中罪过静风流。东君不柰人嘲戏，僝僽花枝恶未休。
年老逢春莫惜狂，惜狂无那兴难当。园林恰到恶明媚，风雨便多闲中伤。花等半开宜速赏，酒闻才熟便先尝。大都美物天长惜，非是吾侪曲主张。
年老逢春春不任，不任缘被老来侵。一身老去恶足惜，满眼春归何处寻。红日坠时风更急，落花流处水仍深。流鶑不悟芳菲歇，犹向枝头送好音。
年老逢春认破春，破春不用苦伤神。身心自有安存地，草木焉能媚惑人。此日荣为佗日瘁，今年陈是去年新。世间忧喜常相逐，多少酒能平得君。
行年六十有三岁，齿发虽衰志未衰。耻把精神虚作弄，肯将才力妄施为。愁闻刮骨声音切，闷见吹毛智数卑。珍重至人尝有语，落便宜是得便宜。
二味相和就瓮头，一般收口效偏优。同斟祗却因无事，独酌何尝为有愁。才沃便从真宰辟，半醺仍约伏羲游。人间尽爱醉时好，未到醉时谁肯休。
岁寒松柏共经秋，丛锉无端蔽翳稠。遍地冗枝都与去，倚天高干一齐留。应龙吟后声能效，仪凤来时功可收。未说其佗为用处，此般风格最难俦。
天意无佗只自然，自然之外更无天。不欺谁怕居暗室，绝利须求在一源。未吃力时犹有说，到收功处更何言。圣人能事人难继，无价明珠正在渊。
自古言花须说鶑，鶑花本合一时行。因何花谢鶑才至，浪得鶑花相与名。辄欲问春春不应，私于蜂蝶有何情。流鶑不伏春辜负，啼了千声又万声。
有客常轻平地春，夫春不得不云云。能安陋巷无如我，既上高楼还忆君。满眼云林都是绿，万家烟瓦半来新。凭栏须是心无事，谁是凭栏无事人。
所失弥多所得微，中间赢得一歔欷。人荣人悴乃常理，花谢花开何足追。偶尔相逢却相别，乍然同喜又同悲。只消照破都无事，何必区区更辨为。
头上花枝照酒卮，酒卮中有好花枝。身经两世太平日，眼见四朝全盛时。况复筋骸粗康健，那堪时节正芳菲。酒涵花影红光溜，争忍花前不醉归。
闲居须是洛中居，天下闲居皆莫如。文物四主贤俊地，山川千古帝王都。绝奇花畔持芳醑，最软草间移小车。只有尧夫负亲旧，交亲殊不负尧夫。
八载相逢恨未平，如何别酒又还倾。虽惭坦率珠多颣，却识清和玉有声。处世当为天下士，赏花须是洛阳城。也知今古真男子，造化功夫不易生。
写像丹青未易偕，丹青难写像情怀。览君十首诗三遍，胜我再游乡一回。故国不知新想望，家山如见旧崔嵬。功名时事人休问，只有两行清泪揩。
日月星辰天之明，耳目口鼻人之灵。皇王帝伯由之生，天意不远人之情。飞走草木类既别，士农工商品自成。安得岁丰时长平，乐与万物同其荣。
春至已将诗探伺，春归更用酒追寻。酒因春至春归饮，诗为花开化谢吟。花谢花开诗屡作，春归春至酒频斟。情多不是强年少，和气冲心何可任。
多情潘佑羡杨花，出入千家复万家。少日壮心都失去，老年新事不知佗。诗中罪过人多恕，酒里功劳我自夸。犹有一般牢落处，交亲太半在天涯。
等候人间七十年，便如平子赋归田。知时所得诚多矣，养志其谁曰不然。况有林泉情悦乐，却无官守事拘牵。小车近日曾驰谒，正值夫君春昼眠。
自古有才思奋飞，夫君何故独知时。平生怀抱未少屈，盛世挂冠良得宜。入格柳挼风细细，压春花笑日迟迟。传呼震地门前过，更不令人问是谁。
车从赏春来北京，耿君先期已驰情。此时殒霜柰何重，今岁花开徒有声。既辱佳章仍坠刺，宁无累句代通名。天之才美应自惜，料得不为时虚生。
安乐窝中弄旧编，旧编将绝又重联。灯前烛下三千日，水畔花间二十年。有主山河难占籍，无争风月任收权。闲吟闲咏人休问，此个功夫世不传。
安乐窝中万户侯，良辰美景忍虚休。已曾得手春深日，更欲披衣年老头。晓露重时花满槛，暖醅浮处酒盈瓯。圣人吃紧些儿事，又省工夫又省忧。
安乐窝中春梦回，略无尘事可装怀。轻风一霎座中过，安乐窝中天外来。日影转时从杖屦，花阴交处傍樽罍。人间未若吾乡好，又况吾乡多美才。
安乐窝中春不亏，山翁出入小车儿。水边平转绿杨岸，花外就移芳草堤。明快眼看三月景，康强身历四朝时。凤凰楼下天津畔，仰面迎风倒载归。
安乐窝中三月期，老不才会惜芳菲。自知一赏有分付，谁让黄金无孑遗。美酒饮教微醉后，好花看到半开时。这般意思难名状，只恐人间都未知。
安乐窝中春暮时，闭门慵坐客来稀。萧萧微雨竹间霁，嘒嘒翠禽花上飞。好景尽将诗记录，欢情须用酒维持。自余身外无穷事，皆可掉头称不知。
安乐窝中甚不贫，中间有榻可容身。儒风一变至于道，和气四时长若春。日月作明明主日，人言成信信由人。唯人与日不相远，过此何尝更语真。
安乐窝中设不安，略行汤剂自能痊。居常无病不服药，就使有灾宜俟天。理到昧时须索讲，情于尽处更何言。自余虚费闲思虑，都可易之为昼眠。
安乐窝中春欲归，春归忍赋送春诗。虽然春老难牵复，却有夏初能就移。饮酒莫教成酩酊，赏花慎勿至离披。人能知得此般事，焉有闲愁到两眉。
生为男子偶昌辰，安乐窝中富贵身。大字写诗夸壮健，小杯饮酒惜轻醇。山川澄净初经雨，草木暄妍正遇春。造化功夫精妙处，都宜分付与闲人。
安乐窝中虽不拘，不拘终不失吾儒。轻醇酒用小盏饮，豪壮诗将大字书。花木暄妍春雨后，山川澄净九秋余。闲中意思长多少，无忝人间一丈夫。
愿君莫爱金花梨，愿君须爱红消梨。金花红消两般味，一般颜色如烟脂。红消食之甘如饴，金花食之先颦眉。似此误人事不少，未食之前宜辨之。
叠𪩘如幈四面开，可堪虚使乱云堆。已曾同赏花无限，须约共游山几回。未老秋光诗拥笔，乍凉天气酒盈杯。轻风早是得人喜，更向芰荷深处来。
近年好花人轻之，东君恶怒人不知。直与增价一百倍，满洛城春都买归。一株二十有四枝，枝枝皆有倾城姿。又恐冷地狂风吹，盛时都与籍入诗。
诗成半醉正陶陶，更用如椽大笔抄。尽得意时仍放手，到凝情处略濡毫。鲁阳却日功犹浅，宗悫乘风志未高。写出太平难状意，任佗天下颂功劳。
为人能了自家身，千万人中有一人。虽用知如未知说，在乎行与不行分。该通始谓才中秀，杰出方名席上珍。善恶一何相去远，也由资性也由勤。
先苦头风已病躯，新添臂痛又何如。无妨把盏只妨拜，虽废梳头未废书。不向医方求效验，唯将谈笑且消除。大凡物老须生病，人老何由不病乎。
世上偷闲始得闲，我生长在不忙间。光阴有限同归老，风月无涯可慰颜。坐卧绕身唯水竹，登临满目但云山。醉眠只就花阴下，转破花阴梦始还。
丹山谁道凤为巢，事下吾能见九苞。逸句得时如虎变，大篇成处若神交。千端蜀锦新番样，万树春华暖弄稍。天马无踪周八极，但临风月镫相敲。
安有太平人不平，人心平处固无争。棋中机械不愿看，琴里语言时喜听。少日挂心唯帝典，老年留意只羲经。自知别得收功处，松桂隆冬始见青。
松桂隆冬始见青，蒿莱盛夏亦能荣。光阴去后绳难系，利害在前人必争。万事莫于疑处动，一身常向吉中行。人心相去无多远，安有太平人不平。
近日衰躯有病侵，如何医药不求寻。轩前密叶自成幄，砌下黄花空散金。闲看蜜蜂收蜜意，静观巢燕垒巢心。非关天下知音少，自是尧夫不善琴。
自是尧夫不善琴，非关天下少知音。老年难做少年事，年少不知年老心。将养精神便静坐，调停意思喜清吟。如何医药不寻访，近日衰躯有病侵。
近日头风不奈何，未妨谈笑与高歌。人才相去不甚远，事体所争能许多。闭目面前都是暗，开怀天外更无佗。若由智数经营得，大有英雄善揣摩。
说者从来太过乎，道须能卷又能舒。人间好事不常有，天下奇才何处无。年近从心唯策杖，诗逢得意便操觚。快心亦恐诗拘束，更把狂诗大字书。
老去无成不入时，中年养病只吟诗。因乘意思要舒放，肯把语言生事治。世上闲愁都一致，人间何务更能为。携筇晚步天津畔，为报沙鸥慎勿飞。
行年六十有三岁，二十五年居洛阳。林静城中得山景，池平坐上见江乡。赏花长被杯盘苦，爱月屡为风露伤。看了太平无限好，此身老去又何妨。
人行一善已为优，何况夫君百行修。曩日慈闱贪眷恋，多年官路不追求。官才少列辜清德，职异上庠尊白头。洛社逾时阻相见，许多欢意却还休。
生不争名与争利，夫君何故鲜欢意。以道自重固有之，非理相干是无谓。白日升天恐虚传，金貂换酒可曾醉。谁云忧挠大于山，亦是人间常式事。
病作因循一月前，岂期为苦稍淹延。朝昏饮食是难进，躯体虚羸不可言。既劝佳宾持酒盏，更将大笔写诗篇。始知心者气之帅，心快沉疴自释然。
凌晨览照见皤然，自喜皤然一叟仙。慷慨敢开天下口，分明高道世间言。虽然天下本无事，不那世间长有贤。自问此身何所用，此身唯称老林泉。
西南有山高崔嵬，乱峰围绕如蓬莱。中间有地可容足，泉甘木茂无尘埃。诸君之意一何厚，协谋判给如风雷。天津八月水波定，便可乘查观一回。
安之殊不弃尧夫，亦恐傍人有厚诬。开叔当初言得罪，希淳在后说无辜。悄然情意都如旧，刬地杯盘又见呼。始信岁寒心未替，安之殊不弃尧夫。
自从三度绝韦编，不读书来十二年。大𤮕子中消白日，小车儿上看青天。闲为水竹云山主，静得风花雪月权。俯仰之间无所愧，任他人谤似神仙。
草软沙平风细溜，云轻日淡柳低挼。狂言不记道何事，剧饮未尝如此杯。景好只知闲信步，朋欢那觉太开怀。必期快作赏心事，却恐赏心难便来。
仲尼生鲁在吾先，去圣千余五百年。今日谁能知此道，当时人自比于天。皇王帝伯中原主，父子君臣万世权。河不出图吾已矣，修经意思岂徒然。
何者堪名席上珍，都缘当日得师真。是知佚我无如老，惟喜放怀长似春。得志当为天下事，退居聊作水云身。胸中一点分明处，不负高天不负人。
陆海卧龙收爪甲，辽天老鹤戢毛衣。难攀骐骥日千里，易足鹪鹩巢一枝。最好朋侪同放适，博高台榭与登跻。云山胜处追寻遍，似我清闲更有谁。
十五年前初见君，见君情意便如亲。虽然林下无他事，不那心间思故人。万物比之论至底，丹诚到了总输真。过从洛社胜诸处，何日能来共卜邻。
毛如霜雪眼如朱，耳角方齐三尺余。状异不将耕旷土，性驯宜用驾安车。水边牧处龙能扰，月下牵时兔可驱。从此洛阳图㡠上，丹青人更著功夫。
六老皤然鬓似霜，纵心年至又非狂。园池共避何妨胜，樽俎相欢未始忙。杖屦烂游千载运，衣巾浓惹万花香。过从见率添成七，况复秋来亦渐凉。
六老相陪卿与郎，闲曹饶却不清狂。过从无事易成乐，职局向人难道忙。烟柳嫩垂低更绿，露桃红裛暖仍香。乘春醉卧花阴下，恰到花阴别是凉。
六翁谁让少年场，老不羞人任意狂。同向静中观物动，共于闲处看人忙。天心月满蟾蜍动，水面风微菡萏香。肯信人间有忧事，新醅正熟景初凉。
六人相聚会时康，着甚来由不放狂。遍地园林同己有，满天风月助诗忙。文章高摘汉唐艳，骚雅浓薰李杜香。水际竹边闲适处，更无尘事只清凉。
六客同游一醉乡，又非流俗所言狂。追游共喜清平久，唱和争寻惊策忙。荐酒月陂林果熟，发茶金谷井泉香。千年松下麾谈麈，襟袖无风亦自凉。
见率野人成七老，野人唯解野疏狂。编排每日清吟苦，趁办递年闲适忙。夏末喜尝新酒味，春初爱嗅早梅香。问君何故须如此，不柰心头一点凉。
林下狂歌不帖腔，帖腔安得谓之狂。小车行处鶑花闹，大笔落时神鬼忙。门掩柴荆阛阓远，墙开瓮牖薜萝香。一般天下难寻物，洛浦清风拂面凉。
宠辱见多恶足惊，出尘还喜自诚明。闲中气象乾坤大，静处光阴宇宙清。素业经纶无少愧，全功天地不虚生。野人何幸逢昌运，一百余年天下平。
人生长有两般愁，愁死愁生未易休。或向利中穷力取，或于名上尽心求。多思唯恐晚得手，未老已闻先白头。我有何功居彼上，其间掉臂独无忧。
一年一度中秋夜，十度中秋九度阴。求满直须当夜半，要明仍候到天心。无云照处情非浅，不睡观时意更深。徒爱古人诗句好，何堪千里共如今。
心在人躯号太阳，能于事上发辉光。如何皎日照八表，得似灵台高一方。家用平康贫不害，身无疾病瘦何妨。高吟大笑洛城里，看尽人间手脚忙。
富贵傲人人未信，还知富贵去如何。常观静处光阴好，亦恐闲时思虑多。日出自然天不暗，风来安得水无波。世间大有平田地，因甚须由捷径过。
请将调鼎问于君，调鼎功夫敢预闻。只有盐梅难尽善，岂无姜桂助为辛。和羹必欲须求美，众口如何便得均。慎勿轻言天下事，伊周殊不是庸人。
下有黄泉上有天，人人许住百来年。还知虚过死万遍，都似不曾生一般。要识明珠须巨海，如求良玉必名山。先能了尽世间事，然后方言出世间。
饱食丰衣不易过，日长时节奈愁何。求名少日投宣圣，怕死老年亲释迦。妄欲断缘缘愈重，徼求去病病还多。长江一片常如练，幸自无风又起波。
一物其来有一身，一身还有一乾坤。能知万物备于我，肯把三才别立根。天向一中分体用，人于心上起经纶。天人焉有两般义，道不虚行只在人。
吁嗟四代帝王权，尽入区区一旧编。或让或争三万里，相因相革二千年。唐虞事业谁能继，汤武功夫世莫傅。时既不同人又异，仲尼恶得不潸然。
爱君难得似当时，曲尽人情莫若诗。无雅岂明王教化，有风方识国兴衰。知音未若吴公子，润色曾经鲁仲尼。三百五篇天下事，后人谁敢更讥非。
堂堂王室寄空名，天下无时不战争。灭国伐人虽恐后，寻盟报役未尝宁。晋齐命令炎如火，文武资基冷似冰。唯有感麟心一片，万年千载若丹青。
许大乾坤自我宣，乾坤之外复何言。初分大道非常道，才有先天未后天。作法极微难看迹，收功最久不知年。若教世上论勋业，料得更无人在前。
进退肯将天下让，著何言语状雍容。衣裳垂处威仪盛，玉帛修时意思恭。物物尽能循至理，人人自愿立殊功。当时何故得如此，只被声明类日中。
一片中原万里余，殆非孱德所宜居。夏商正朔犹能布，汤武干戈未便驱。泽火有名方受革，水天无应不成需。详知仁义为心者，肯作人间浅丈夫。
刻意尊名名愈亏，人人奔命不胜疲。生灵剑戟林中活，公道贷财心里归。虽则饩羊能爱体，柰何鸣凤未来仪。东周五百余年内，叹息唯闻一仲尼。
当其末路尚纵横，仁义之言固不听。肯谓破齐存即墨，能胜坑赵尽长平。清晨见鬼未为怪，白日杀人奚足惊。加以苏张掉三寸，扼喉其势不俱生。
轰轰七国正争筹，利害相磨未便休。比至一雄心底定，其如四海血横流。三千宾客方成梦，百二山河又变秋。谩说罢侯能置守，赵高元不是封候。
秦破河山旧战场，岂期民复见耕桑。九千来里开封域，四百余年号帝王。剥丧既而遭莽卓，经营殊不念高光。当时文物如期盛，城复何由更有隍。
桓桓鼎峙震雷音，绝唱高踪没处寻。箫鼓一方情未畅，弓刀万里力难任。论兵狠石宁无意，饮马黄河徒有心。虽日天时亦人事，谁知虑外失良金。
承平未必便无忧，安若忘危非善谋。题品人材凭雅诮，雌黄时事用风流。有刀难剖公闾腹，无木可枭元海头。祸在夕阳亭一句，上东门啸浪悠悠。
溥天之下号寰区，大禹曾经治水余。衣到敝时多虮虱，瓜当烂后足虫蛆。龙章本不资狂寇，象魏何尝荐乱胡。尼父有言堪味处，当时欠一管夷吾。
方其天下分南北，聘使何尝绝往还。偏霸尚存前典宪，小康犹带旧腥膻。洛阳雅望称崔浩，江表奇才服谢安。二百四年能并辔，谩将夷虏互为言。
始谋当日已非臧，又更相承或自戕。蚁蝼人民贪土地，泥沙金帛悦姬姜。征辽意思縻荒服，泛汴情怀厌未央。三十六年都扫地，不然天下未归唐。
天生神武奠中央，不尔群凶未易攘。贞观若无风凛凛，开元安有气扬扬。凭高始见山河壮，入夏方知日月长。三百年间能浑一，事虽成往道弥光。
自从唐季坠皇纲，天下生灵被扰攘。社稷安危悬卒伍，朝廷轻重击藩方。深冬寒木固不脱，未旦小星犹有光。五十三年更五姓，始知除扫待真王。
纷纷五代乱离间，一旦云开复见天。草木百年新雨露，车书万里旧山川。寻常巷陌犹簪绂，取次园亭亦管弦。人老太平春未老，鶑花无害日高眠。
吾曹养拙赖明时，为幸居多宁不知。天下英才中遁迹，人间好景处开眉。生来只惯见丰稔，老去未尝经乱离。五事历将前代举，帝尧而下固无之。
几何能得鬓如丝，安用区区镊白髭。在世上官虽不做，出人间事却能知。待天春暖秋凉日，是我东游西泛时。多少宽平好田地，山翁方始会开眉。
执卷何人不读书，能知性者又何如。工居天下语言内，妙出世间绳墨余。陶冶有无天事业，权衡治乱帝功夫。大哉赞易修经意，料得生民以后无。
瓶锡相从更一巾，一巾曾拂十州尘。心通佛性久无碍，口道儒言殊不陈。吴越江山前日事，伊嵩风月此时身。闲行坐闲松阴下，应恃眼明长笑人。
知尽人情天岂异，未知何啻隔天地。少时气锐未更谙，不信人间有难事。知尽人情与天意，合而言之安有二。能推己心达人心，天下何忧不能治。
锦幈山下有家园，每岁家园过禁烟。早是三春天气好，那堪百里主人贤。同于一派水边饮，醉向万株花底眠。明日归鞍遂东指，上阳风景更暄妍。
乙未阖庐凌楚岁，戊辰勾践破吴时。正如当日乘虚事，三十四年人不知。夫差丁未曾囚越，勾践戊辰还灭吴。二十二年时返复，一如当日却乘虚。
鹪鹩分寄一枝巢，不信甘言便易骄。当力尚难超北海，去威何足动鸿毛。愿将情意分明谢，肯把恩光取次烧。天宠居多为幸久，春花无柰正夭饶。
为郎得绛分铜虎，见寄诗中非浪夸。地土尚传唐草木，山川犹起晋云霞。园池富有吟供笔，风俗淳无讼到衙。太守下车民受赐，一心殊不负官家。
内乡有园名天春，春时桃李如彩云。邑民携觞连帘幕，或歌或舞何欢欣。县尹中间意自若，直谓前世无古人。牡丹百品红与紫，华而不实徒纷纭。
自度无能处世间，经冬经夏掩柴关。青云路稳无功上，翠竹丛疏有分闲。犹许艳花酬素志，更将佳酒发酡颜。年来老态非常甚，长惧英才未易攀。
耳目聪明男子身，洪钧赋与不为贫。因探月窟方知物，未蹑天根岂识人。干遇巽时观月窟，地逢雷处看天根。天根月窟闲来往，三十六宫都是春。
有酒时时泛一瓯，年将七十待何求。齿衰婚嫁尚未了，岁旱田园才薄收。客去有时闲拱手，日高无事静梳头。霜毛不止装诗景，更可因而入画休。
一番春了未多时，云外征鸿又报归。节物眼前来若此，岁华头上去如斯。当年志意虽然在，今日筋骸宁不衰。赖有寸心常自喜，圣人难处却能知。
春夏而来可作诗，虽然可作待何为。屡空滥得同颜子，历物固难如惠施。风月情怀无柰处，云山意思不胜时。一歌一咏聊酬唱，敢拒安之与静之。
后房深出会亲宾，乐按新声妙入神。红烛盛时翻翠袖，画桡停处占青苹。早年金殿旧游客，此日凤池将去人。宅冠名都号蜗隠，邵尧夫敢作西邻。
秋霖积久泥正滑，念念何日天开晴。亲朋延望固已甚，衰躯怯寒难远行。一程相去虽不远，两次讲行终未成。二事交战乎胸中，隠几愁坐无由平。
汉室开基第一功，善哉能始又能终。直疑后日赤松子，便是当年黄石公。用舍随时无分限，行藏在我有穷通。古人已死不复见，痛惜今人少此风。
天能生而不能养，地能养而不能生。火能烹而不能沃，水能沃而不能烹。天地尚犹无全功，水火何由有全能。得用二者交相养，反为二者交相凌。
今年花似昔年开，今日人开昔日怀。烦恼全无半掐子，喜欢长有百车来。光阴已过意未过，齿发虽颓志未颓。人问尧夫曾出否，答云方自洞天回。
策杖南园或北园，春来尤足慰衰年。初晴天气上元后，乍暖风光寒食前。池岸微微装嫩草，林稍薄薄罩轻烟。东君此际情何厚，非象之中正造妍。
仲尼始可言无意，孟子方能不动心。莫向山中寻白玉，但于身上觅黄金。山中白玉有时得，身上黄金无处寻。我辈何人敢称会，安知世上无知音。
谁剪毛头谢陆沉，生灵肌骨不胜侵。人间自有回天力，林下空多忧国心。日过中时忧未艾，月几望处患仍深。军中儒服吾家事，诸葛武侯何处寻。
忧国心深为爱君，爱君须更重于身。口中讲得未必是，手里做成方始真。妄意动时难照物，俗情私处莫知人。厚诬天下凶之甚，多少英才在下尘。
春暖游园乃是常，城中殊不异仙乡。竹间日日同真侣，水畔时时泛羽觞。雨后鸟声移树啭，风前花气触人香。林间富贵一般乐，更纵其来更不妨。
一片先天号太虚，当其无事见真腴。胸中美物肯自衒，天下英才敢厚诬。理顺是言皆可放，义安何地不能居。直从宇泰收功后，始信人间有丈夫。
为善大宜量力分，知几都在近人情。人情尽后疑难入，力分量时事自平。理顺面前皆道路，义乖门外是榛荆。何人肯认此言语，此语分明人不听。
他山有石能攻玉，玉未全成老已催。有限光阴随事去，无涯衰朽逐人来。陶镕情性诗千首，燮理筋骸酒一杯。六十六年无事日，心源方始似昭回。
圣人难处口能宣，何止千年与万年。心静始能知白白，眼明方会看青天。鬼神情状将诗写，造化功夫用酒傅。傅写不干诗酒事，若无诗酒又难言。
切玉如泥剑不虚，谁知世上有昆吾。能言未是真男子，善处方名大丈夫。士老林泉诚所愿，民填沟壑谅何辜。然非我事我心恻，珍重羲皇一卷书。
老去无成齿发衰，年将七十待何为。居常无病不服药，间或有怀犹作诗。引水更怜鱼并至，折花仍喜蝶相随。平生积学无他效，只得胸中恁坦夷。
人间重者是黄金，谁道黄金无处寻。不着闲辞文雅意，更将何事悦良心。远山四面供清润，幽鸟千般送好音。无限春光都去尽，请君听唱鹧鸪吟。
翠竹丛深啼鹧鸪，鹧鸪声更胜提壶。江南江北常相逐，春后春前多自呼。迁客销魂惊梦寐，征人零泪湿衣裾。愁中闻处肠先断，似此伤怀禁得无。
麟凤何尝不在郊，太平消得苦𫍢𫍢。才闻善事心先喜，每见奇书手自抄。一瓦清泉来竹下，两竿红日上松梢。窝中睡起窝前坐，安得闲辞解客嘲。
金须百炼始知精，水鉴何如人鉴明。不弃既能存故旧，久要焉敢忘平生。经纶事体当言用，道义襟怀只论诚。草木面前何止万，岁寒松桂独青青。
病浅之时人不疑，病深之后药难医。劳谦所以有终吉，迷复何尝无大亏。物我中间难著发，天人之际岂容丝。能知古乐犹今乐，省了𫍢𫍢多少辞。
买宅从来重见山，见山今直几何钱。奇峰环列远隔水，乔木俯临微带烟。行路客疑惊洞府，凭栏人恐是神仙。长忧暗入丹青手，写向鲛绡天下传。
洛下谁家不买居，买居还得似君无。风光一片非尘世，景物四时成画图。后圃花奇同阆苑，前轩峰好类蓬壶。人生能向此中老，亦是世间豪丈夫。
数日之间秋遂尽，百思无以慰蹉跎。园林正好爱不彻，草木已黄情柰何。虽老筋骸行尚健，尽高台榭望仍多。终朝把酒未成醉，又欲临风一浩歌。
闲与宾朋饮酒杯，杯中长似有花开。清谈才向口中出，和气已从心上来。物外意非由象得，坐间春不自天回。施之天下能如此，天下何忧不放怀。
老去无成鬓已斑，纵心年几合清闲。如何得意云山外，更欲游心诗酒间。大字写诗酬素志，小杯斟酒发酡颜。春雷惊起千年蛰，笔下苍龙自往还。
谁言博奕尚优游，利害相磨未始休。初得手时宜顾望，合行权处莫迟留。二年乃正三监罪，七日能尸两观囚。天下太平无一事，南阳高卧更何求。
何止千年与万年，岁寒松桂独依然。若无扬子天人学，安有庄生内外篇。已约月陂寻白石，更期金谷弄清泉。谁云影论纷纭甚，一任山巅复起巅。
人人谁不愿封侯，及至封侯未肯休。大得却须防大失，多忧元只为多求。规模焉敢比才士，度量自知非饮流。少日何由能强此，况今年老雪堆头。
天虽不语人能语，心可欺时天可欺。天人相去不相还，只在人心人不知。人心先天天弗违，人身后天奉天时。身心相去不相远，只在人诚人不推。
世上纷华都不见，眼前惟见读书尊。百千难过尚惊惕，三十岁前尤苦辛。少日只知艰险事，老年方识太平身。家风幸有儿孙继，足以无心伴白云。
一片春天在眼前，眼前须识好春天。春秋冬夏能无累，雪月风花都一连。能用真腴为事业，岂防他物害暄妍。我生其幸何多也，安有闲愁到耳边。
自古御戎无上策，唯凭仁义是中原。王师问罪固能道，天子蒙尘争忍闻。二晋乱亡成茂草，三君屈辱落陈编。公闾延广何人也，始信兴邦亦一言。
若圣与人吾岂敢，空言犹足慰虚生。明开教劝用常道，永使子孙持善名。此日贻谟情未显，他时受赐事非轻。庶几此意流天下，天下何由不太平。
纷纷过眼不须惊，利害相磨卒未平。伎俩虽多无实效，聪明到了是虚名。温凉寒热四时事，甘苦辛酸万物情。除却此心皆外物，此心犹恐未全醒。
执别而来二十春，忽飞书意一何勤。四方岂是少贤士，千里犹能思故人。世态见多知可否，物情谙久识疏亲。我今老去甘衰朽，无补明时卧洛滨。
万紫千红处处飞，满川桃李漫成蹊。狂风猛雨日将暮，舞榭歌台人乍稀。水上漂浮安有定，径边狼籍更无依。流鶑不用多言语，到了一番春已归。
尧夫自处道如何，满洛阳城都似家。不德于人焉敢异，至诚从物更无他。眼前只见罗天爵，头上谁知换岁华。何止春归与春在，胸中长有四时花。
为人须是与人群，不与人群不尽人。大舜与人焉有异，帝尧亲族亦推伦。人心龃龉一身病，事体和谐四海春。心在四支心是主，四支又复远于身。
先天事业有谁为，为者如何告者谁。若谓先天言可告，君臣父子外何归。眼前伎俩人皆晓，心上功夫世莫知。天地与身皆易地，己身殊不异庖牺。
岁华头上不能惊，唯有交亲眼更明。皓皓月常因坐看，深深酒不为愁倾。苟于心上无先觉，却似人间小后生。欲约何人为伴侣，江湖泛去一舟轻。
天人之际岂容针，至理何烦远去寻。凶焰炽时焚更烈，恩波流处浸还深。长征戍卒思归意，久旱苍生望雨心。祸福转来如反掌，可能中夜不沉吟。
民于万物已称珍，圣向民中更出群。介石不疑何尽日，知几何患未如神。若无刚果难成善，既有精明又贵纯。祸福兆时皆有渐，不由天地只由人。
玉不自珍人与珍，人珍何谢玉之纯。然知粹美如终一，更看清光表里真。韬韫有名初在石，琢磨成器却须人。古人已死不复见，被褐之言不谬云。
时时醇酒饮些些，颐养天和以代茶。无雨将成大凶岁，负城非有好生涯。身居畎亩须忧国，事委男儿尚恤家。人问老来何长进，鉴中添得鬓边华。
小园新葺不离家，高就岗头低就窳。洛邑地疑偏得胜，天津人至又非赊。宜将阆苑同时语，莫共桃源一道夸。闻说一轩多种药，只应犹欠紫河车。
昼睡功夫未易偕，羲皇以上合安排。心间无事饱食后，园里有时闲步回。未午庭柯鶑屡啭，已残花径客稀来。请观世上多愁者，枕簟虽凉无此怀。
进退两途皆日宾，何烦坐上苦云云。低眉坐处当周物，掉臂行时莫顾人。齿发既衰非少日，林泉能老是长春。行于无事人知否，宠辱何由得到身。
忽忆南秦为客日，洛阳东望隔秦川。云山去此二千里，岁月于今十九年。柳色得非新婀娜，江声应是旧潺湲。衰躯设使能重往，畴昔情怀柰杳然。
忽忆东朐为客日，壮心初见水云乡。岛夷居处邻荒服，潮水来时杂海商。卧看苍溟围大块，坐观红日出扶桑。虚生虚死人何限，男子之称不易当。
忽忆东吴为客日，当年意气乐从游。登山未始等闲辍，饮酒何尝容易休。万柄荷香经楚甸，一帆风软过扬州。追思何异邯郸梦，瞬息光阴三十秋。
忽忆太原为客日，经秋纵酒未成归。远山近水都成恨，高阁斜阳尽是悲。年少不禁花到眼，情多唯只泪沾衣。如今老向洛城里，更没这般愁到眉。
尧夫非是爱吟诗，为见圣贤兴有时。日月星辰尧则了，江河淮济禹平之。皇王帝伯经褒贬，雪月风花未品题。岂谓古人无阙典，尧夫非是爱吟诗。
尧夫非是爱吟诗，安乐窝中坐看时。一气旋回无少息，两仪覆焘未尝私。四时更革互为主，百物新陈争效奇。享了许多家乐事，尧夫非是爱吟诗。
尧夫非是爱吟诗，安乐窝中得意时。志快不须求事显，书成当自有人知。林泉且作酬心物，风月聊充借手资。多少宽平好田地，尧夫非是爱吟诗。
尧夫非是爱吟诗，安乐窝中半醉时。因月因花因兴咏，代书代简代行移。池中既有双鱼跃，天际宁无一雁飞。无限交亲在南北，尧夫非是爱吟诗。
尧夫非是爱吟诗，诗是尧夫可爱时。宝鉴造形难著发，鸾刀迎刃岂容丝。风埃若不来侵路，尘大何由得上衣。欲论诚明是难事，尧夫非是爱吟诗。
尧夫非是爱吟诗，为见兴衰各有时。天地全功须发露，朝廷盛美在施为。便都默默柰何见，若不云云那得知。事在目前人不虑，尧夫非是爱吟诗。
尧夫非是爱吟诗，诗是尧夫不寐时。咀茹兰薰宜有主，恢张风雅更为谁。三千来首收清月，二十余年撚白髭。了却许多闲职分，尧夫非是爱吟诗。
尧夫非是爱吟诗，诗到忘言是尽时。虽则借言通要妙，又须从物见几微。羹因不和方知淡，乐为无声始识希。多少风花待除改，尧夫非是爱吟诗。
尧夫非是爱吟诗，虽老精神未耗时。水竹清闲先据了，鶑花富贵又兼之。梧桐月向怀中照，杨柳风来面上吹。被有许多闲捧拥，尧夫非是爱吟诗。
尧夫非是爱吟诗，诗是天津𥩟立时。有意水声千古在，无情山色四边围。孤鸿远入晴烟去，双鹭斜穿禁柳飞。景物不妨闲自适，尧夫非是爱吟诗。
尧夫非是爱吟诗，诗是天津再住时。积翠鶑花供秀润，上阳风月助新奇。凤凰楼观云中看，道德园林枕上窥。不负太平吟笑事，尧夫非是爱吟诗。
尧夫非是爱吟诗，诗是尧夫渐老时。每用风骚观物体，却因言语漏天机。林间车马自稀到，尘外杯觞不浪飞。六十一年无事客，尧夫非是爱吟诗。
尧夫非是爱吟诗，诗是尧夫忠恕时。无限物情闲处见，诸般药性病来知。暗于成事事必败，失在知人人必欺。家国与身同一体，尧夫非是爱吟诗。
尧夫非是爱吟诗，诗是尧夫默识时。初有意时如父子，到无情处类蛮夷。睛前成败尚不见，天下安危那得知。始信知人是难事，尧夫非是爱吟诗。
尧夫非是爱吟诗，诗是尧夫知幸时。日未出前朝象帝，天才春处谒庖牺。三杯五盏自劝酒，一局两局无争棋。韶濩不知何似乐，尧夫非是爱吟诗。
尧夫非是爱吟诗，诗是尧夫自励时。适道全由就师学，出尘须是禀天资。好贤只恐知人晚，乐善惟忧见事迟。多谢友朋常见教，尧夫非是爱吟诗。
尧夫非是爱吟诗，诗是尧夫得意时。正得意时常起舞，至麾毫处辄能飞。南溟万里鹏初举，辽海千年鹤乍归。岂止一诗而已矣，尧夫非是爱吟诗。
尧夫非是爱吟诗，诗是尧夫可叹时。固有命焉刚不信，是无天也果能欺。才高正被聪明使，身贵方为利害移。无计柰何春又老，尧夫非是爱吟诗。
尧夫非是爱吟诗，诗是尧夫笔逸时。苍海有神搜鲸鲵，陆沉无水藏蛟螭。岌嶪五千仞华岳，汪洋十万顷黄陂。都与收来入近题，尧夫非是爱吟诗。
尧夫非是爱吟诗，诗是尧夫出入时。春初暖兮日迟迟，秋初凉兮云微微。轻风动垂柳依依，细雨过芳草萋萋。林下小车游未归，尧夫非是爱吟诗。
尧夫非是爱吟诗，诗是尧夫试砚时。玉未琢前犹索辨，金经煅后更何疑。当时掉臂人皆笑，今日摇头谁不知。天外凤凰飞处别，尧夫非是爱吟诗。
尧夫非是爱吟诗，诗是尧夫试笔时。以至死生犹处了，自余荣辱可知之。适居堂上行堂上，或在水湄言水湄。不止省心兼省力，尧夫非是爱吟诗。
尧夫非是爱吟诗，诗是尧夫试墨时。十室邑中须有信，三人行处岂无师。谋谟不讲还疏略，思虑伤多又忸怩。机会失时寻不得，尧夫非是爱吟诗。
尧夫非是爱吟诗，诗是尧夫语道时。天听虽高只些子，人情相去没多儿。无声无臭尽休也，不忮不求还得之。虽有丹青亦难状，尧夫非是爱吟诗。
尧夫非是爱吟诗，诗是尧夫语物时。物盛物衰随气候，人荣人瘁逐推移。天边新月有时待，水上落花何处追。皆是世间常事耳，尧夫非是爱吟诗。
尧夫非是爱吟诗，诗是尧夫语事时。天若可升非待劝，神如无验不须祈。人当常上易施设，事过面前难改移。世盛世衰非一日，尧夫非是爱吟诗。
尧夫非是爱吟诗，诗是尧夫登阁时。往事千年徒渺漭，斜阳一片漫光辉。伊川洛川水似线，太室少室峰如锥。争者从来有闲气，尧夫非是爱吟诗。
尧夫非是爱吟诗，诗是尧夫隠几时。尺寸光阴须爱惜，分毫头角莫矜驰。酒因劝客小盏饮，句到惊人大笔麾。无日何尝不自得，尧夫非是爱吟诗。
尧夫非是爱吟诗，诗是尧夫咏史时。旷古第成千觉梦，中原都入一枰棋。唐虞玉帛烟光紫，汤武干戈草色萋。观古事多今可见，尧夫非是爱吟诗。
尧夫非是爱吟诗，诗是尧夫对酒时。处世虽无一分善，行身误有四方知。大凡观物须生意，既若成章必见辞。诗者志之所之也，尧夫非是爱吟诗。
尧夫非是爱吟诗，诗是尧夫半老时。肥遁虽无润屋物，劳谦却有克家儿。筋骸幸且粗康健，谈笑不妨闲滑稽。六十二年无事客，尧夫非是爱吟诗。
尧夫非是爱吟诗，诗是尧夫自笑时。闲散何尝远人事，语言时复泄天机。至微勋业有难立，尽大功名或易为。成败一归思虑外，尧夫非是爱吟诗。
尧夫非是爱吟诗，诗是尧夫让仆时。止会摇头道又错，柰何转脚复为非。比图为家效功力，更却与物生瑕疵。失在知人不无过，尧夫非是爱吟诗。
尧夫非是爱吟诗，诗是尧夫可叹时。大器晚成当自重，小人难养又何疑。既无一日九迁则，安有终朝三褫之。若向槿花注远到，尧夫非是爱吟诗。
尧夫非是爱吟诗，诗是尧夫乐事时。慷慨丈夫无后悔，分明男子有前知。在寻常时观执守，当仓卒处看施为。善事没身而已矣，尧夫非是爱吟诗。
尧夫非是爱吟诗，诗是尧夫自喜时。名在士人当盛世，生于中国作男儿。良辰美景忍虚废，骤雨飘风无定期。过此焉能事追悔，尧夫非是爱吟诗。
尧夫非是爱吟诗，诗是尧夫喜老时。好话说时常愈疾，善人逢处每忘机。此心是物难为动，其志唯天然后知。诗是尧夫分付处，尧夫非是爱吟诗。
尧夫非是爱吟诗，诗是尧夫赞仲尼。大事既去止可叹，皇纲已坠如何追。由兹春秋无义战，所以定哀多微辞。绝笔获麟之一句，尧夫非是爱吟诗。
尧夫非是爱吟诗，诗是尧夫自在时。何处不行芳草地，谁家不望小车儿。花枝好处安详折，酒盏满时撋就持。闲气虚名都忘了，尧夫非是爱吟诗。
尧夫非是爱吟诗，诗是尧夫自负时。暖日才从桃李过，凉风又向芰荷吹。月华正似金波溜，雪片还如柳絮飞。此乐太平然后见，尧夫非是爱吟诗。
尧夫非是爱吟诗，诗是尧夫自得时。风露清时收翠润，山川秀处摘新奇。揄扬物性多存体，拂掠人情薄用辞。遗味正宜涵泳处，尧夫非是爱吟诗。
尧夫非是爱吟诗，诗是尧夫默坐时。天意教闲须有谓，人心刚动似无知。烟轻柳叶眉闲皱，露重花枝泪静垂。应恨尧夫无一语，尧夫非是爱吟诗。
尧夫非是爱吟诗，诗是尧夫晚望时。恰见花开便花谢，才闻春至又春归。流鶑啼处春犹在，杜宇来时花已飞。春至花开春去谢，尧夫非是爱吟诗。
尧夫非是爱吟诗，诗是尧夫春出时。一点两点小雨过，三声五声流鶑啼。杯深似锦花间醉，车稳如茵草上归。更在太平无事日，尧夫非是爱吟诗。
尧夫非是爱吟诗，诗是尧夫入夏时。醪酒竹间留客饮，清风水畔向人吹。婵娟月色满轩槛，菡萏花香盈袖衣。乐莫乐于无事乐，尧夫非是爱吟诗。
尧夫非是爱吟诗，诗是尧夫秋出时。楼上清风犹足喜，水边芳草未全衰。才凉便可停新酒，薄暮初能著夹衣。都没人间浪忧事，尧夫非是爱吟诗。
尧夫非是爱吟诗，诗是尧夫自喜时。不用虚名矜智数，且无闲气挠心脾。酒佳蓦地泛一𤮕，花好有时簪两枝。更纵无人讶狂怪，尧夫非是爱吟诗。
尧夫非是爱吟诗，诗是尧夫确论时。若以后时为失计，必将先手作知几。三千宾客成何梦，百二山河付阿谁。弄巧既多翻作拙，尧夫非是爱吟诗。
尧夫非是爱吟诗，诗是尧夫会计时。进退云山为主判，陶镕水竹是兼司。鶑花旧管三千首，风月初收二百题。岁暮又须行考课，尧夫非是爱吟诗。
尧夫非是爱吟诗，诗是尧夫觉老时。不动已求如孟子，无言又欲学宣尼。能知同道道亦得，始信先天天弗违。六十三年无事客，尧夫非是爱吟诗。
尧夫非是爱吟诗，诗是尧夫赞易时。火在内而刑寡妻，风行外而令庶黎。老成人为福之基，𫘤孺子为祸之梯。此理昭然多不知，尧夫非是爱吟诗。
尧夫非是爱吟诗，诗是尧夫记所思。少日过从都似梦，老年光景只如飞。快心事固难强觅，到手物如何不为。欲俟河清人寿几，尧夫非是爱吟诗。
尧夫非是爱吟诗，诗是尧夫重惜时。万里焦劳无所诉，九重深邃莫能知。二年斯得诚为晚，七日言诛未是迟。本固邦宁王道在，尧夫非是爱吟诗。
尧夫非是爱吟诗，诗是尧夫髣髴时。写字吟诗为润色，通经达道是镃基。经纶亦可为余事，性命方能尽所为。可谓一生男子事，尧夫非是爱吟诗。
尧夫非是爱吟诗，诗是尧夫拍手时。此路清闲都属我，这般欢喜更饶谁。将何势力为凭借，着甚言辞与指挥。迁怒饰非何更有，尧夫非是爱吟诗。
尧夫非是爱吟诗，诗是尧夫试手时。善死自明非不死，有知谁道胜无知。杨朱眼泪惟能泣，宋玉心胸只解悲。为报西风漫相侮，尧夫非是爱吟诗。
尧夫非是爱吟诗，诗是尧夫忆昔时。天下只知才可处，人间不信事难为。眼观秋水斜阳远，泪洒西风黄叶飞。此意如今都去尽，尧夫非是爱吟诗。
尧夫非是爱吟诗，诗是尧夫相度时。合放手时须放手，得开眉处且开眉。狂情多见好人喜，僻性少为他物移。只恨一般言不到，尧夫非是爱吟诗。
尧夫非是爱吟诗，诗是尧夫乐物时。天地精英都已得，鬼神情状又能知。陶真意向辞中见，借论言从意外移。始信诗能通造化，尧夫非是爱吟诗。
尧夫非是爱吟诗，诗是尧夫不乐时。明月恰圆还却缺，好花才盛又成衰。返魂丹向何人用，续命汤于甚处施。天听虽高只些子，尧夫非是爱吟诗。
尧夫非是爱吟诗，诗是尧夫春尽时。有意落花犹去住，无情流水任东西。鶑传信处音声切，燕诉冤时言语低。似此误人事多少，尧夫非是爱吟诗。
尧夫非是爱吟诗，诗是天津秋尽时。见惯不惊新物盛，话长难说故人稀。云疏烟淡山仍远，露冷天高草已衰。赖有余樽自斟酌，尧夫非是爱吟诗。
尧夫非是爱吟诗，诗是尧夫代记时。官职固难称太史，文章却欲学宣尼。能归岂谢陶元亮，善听何惭钟子期。德若不孤吾道在，尧夫非是爱吟诗。
尧夫非是爱吟诗，诗是尧夫旷望时。一片园林拥京国，几层楼观犯云霓。朝昏天气屡变易，今古人情旋合离。欲问远山惟敛黛，尧夫非是爱吟诗。
尧夫非是爱吟诗，诗是闲观蔬圃时。暖地春初才郁郁，宿根秋末却披披。韭葱蒜薤青遮陇，蓣芋姜蘘绿满畦。时到皆能弄精彩，尧夫非是爱吟诗。
尧夫非是爱吟诗，诗是尧夫穷理时。语爱何尝过父子，讲和曾未若夫妻。恩多意思翻成恨，欢极情怀却似悲。何事人间不如此，尧夫非是爱吟诗。
尧夫非是爱吟诗，诗是尧夫重惜时。西晋浮夸时可叹，南梁崇尚事堪悲。仲尼岂欲轻辞鲁，孟子何尝便去齐。仪凤不来人老去，尧夫非是爱吟诗。
尧夫非是爱吟诗，诗是尧夫自足时。开口笑多无若我，同心言少更为谁。田园管勾凭诸子，樽俎安排仰老妻。不信人间有忧事，尧夫非是爱吟诗。
尧夫非是爱吟诗，诗是尧夫独酌时。一盏两盏至三盏，五题七题或十题。只知人事是太古，不信我身非伏羲。为幸居多宜自乐，尧夫非是爱吟诗。
尧夫非是爱吟诗，诗是尧夫切虑时。千世万世所遭遇，圣人贤人曾施为。当初何故尽有说，在后可能都没辞。事既不同时又异，尧夫非是爱吟诗。
尧夫非是爱吟诗，诗是尧夫强少时。筇杖蔾杖到手拄，南园北园随意之。酒醺不怕暖生面，花好尽教香惹衣。六十四年无事客，尧夫非是爱吟诗。
尧夫非是爱吟诗，诗是尧夫自顾时。若有意时非语话，都无情处是肝脾。方将忧己到未到，何暇责人知不知。因喜圣贤用心远，尧夫非是爱吟诗。
尧夫非是爱吟诗，诗是尧夫自得时。已把乐为心事业，更将安作道枢机。未来身上休思念，既入手中须指挥。迎刃何烦多顾虑，尧夫非是爱吟诗。
尧夫非是爱吟诗，诗是尧夫鉴诫时。意浅不知多则惑，心灵须识动之微。行凶既有人诛戮，心善岂无天保持。读易不惟明祸福，尧夫非是爱吟诗。
尧夫非是爱吟诗，诗是尧夫赞易时。八卦小成皆有主，三才大备略无遗。阴阳消长既未已，动静吉凶那不知。为见至神功效远，尧夫非是爱吟诗。
尧夫非是爱吟诗，诗是尧夫赞易时。大道备人皆有谓，上天生物固无私。虽知同道道亦得，未若先天天弗违。过此圣人犹不语，尧夫非是爱吟诗。
尧夫非是爱吟诗，诗是尧夫十月时。寒日无光天色远，阴云不动柳丝垂。园林叶尽鸟未散，道路风多人更稀。满目时光口难道，尧夫非是爱吟诗。
尧夫非是爱吟诗，诗是尧夫可爱时。已着意时仍着意，未加辞处与加辞。物皆有理我何者，天且不言人代之。代了天工无限说，尧夫非是爱吟诗。
尧夫非是爱吟诗，诗是尧夫不着棋。大智大谋难忘设，小机小数肯轻为。泥沙用处宁无惜，蝼蚁驱时忍更窥。天下也宜留一路，尧夫非是爱吟诗。
尧夫非是爱吟诗，诗是尧夫欢喜时。欢喜焉能便休得，语言须且略形之。胸中所有事既说，天下固无人数殊。更不防闲寻罅漏，尧夫非是爱吟诗。
尧夫非是爱吟诗，诗是尧夫先见时。直在胸中贫亦乐，屈于人下贵奚为。谁何药可医无病，多少金能买不疑。迟老更逢春不老，尧夫非是爱吟诗。
尧夫非是爱吟诗，诗是尧夫不忍时。戾气中人为疾病，和气养物号清微。世情非利莫能动，士节待穷然后知。尚口乃穷非我事，尧夫非是爱吟诗。
尧夫非是爱吟诗，诗是尧夫恨月时。见说天长在甚处，照教人老待奚为。婵娟东面才如鉴，屈曲西边却皱眉。由此遂多悲与喜，尧夫非是爱吟诗。
尧夫非是爱吟诗，诗是尧夫爱月时。松上见时偏淡洁，怀中照处特光辉。何如亭午更休转，不柰才圆又却亏。青女素娥应有恨，尧夫非是爱吟诗。
尧夫非是爱吟诗，诗是尧夫中夜时。拥被不眠还展转，披衣却坐忽寻思。死生有命尚能处，道德由人却不知。须是安之以无事，尧夫非是爱吟诗。
尧夫非是爱吟诗，诗是尧夫访友时。青眼主人偶不在，白头老叟还空归。几家大第横斜照，一片残春啼子规。独往独来还独坐，尧夫非是爱吟诗。
尧夫非是爱吟诗，诗是尧夫信脚时。高祖宅前花似锦，魏王堤畔柳如丝。因闲看水行来远，就便游园归去迟。每遇好风还眷眷，尧夫非是爱吟诗。
尧夫非是爱吟诗，诗是尧夫忖度时。先见固能无后悔，至诚方始有前知。己之欲处人须欲，心可欺时天可欺。只被世人难易地，尧夫非是爱吟诗。
尧夫非是爱吟诗，诗是尧夫挥麈时。每见宾朋须款曲，更和言语不思惟。方将与物同休戚，何暇共人争是非。天地与人同一体，尧夫非是爱吟诗。
尧夫非是爱吟诗，诗是尧夫恣纵时。在世上官虽不做，出人间事却能知。待天春暖秋凉日，是我东游西泛时。多少宽平好田地，尧夫非是爱吟诗。
尧夫非是爱吟诗，诗是尧夫服老时。简尺每称林下士，过从或著道家衣。须将贤杰同星汉，直把身心比鹿麋。六十五年无事客，尧夫非是爱吟诗。
尧夫非是爱吟诗，诗是尧夫睡觉时。梦后旧欢初髣髴，酒醒前事略依稀。任经生死心无异，虽隔江湖路不迷。因向此中观至理，尧夫非是爱吟诗。
尧夫非是爱吟诗，诗是尧夫注思时。事少全由心意足，病多休道药难医。情当少日须思老，志在安时莫忘危。天道分明人自昧，尧夫非是爱吟诗。
尧夫非是爱吟诗，诗是尧夫行己时。政在我时心必尽，事关人处力难为。人如负我我何预，我若辜人人有词。就责莫如躬自厚，尧夫非是爱吟诗。
尧夫非是爱吟诗，诗是尧夫自省时。义若不为无勇也，幸如有过必知之。面前地恶犹能扫，心上田荒何所欺。从谏如流是难事，尧夫非是爱吟诗。
尧夫非是爱吟诗，诗是尧夫尽性时。若圣与仁虽不敢，乐天知命又何疑。恢恢志意方闲暇，绰绰情怀正坦夷。心逸日休难状处，尧夫非是爱吟诗。
尧夫非是爱吟诗，诗是尧夫用畜时。史籍始终明治乱，经书表里见安危。庖羲可作三才主，孔子当为万世师。不止前言与往行，尧夫非是爱吟诗。
尧夫非是爱吟诗，诗是尧夫出入时。草软沙平月陂下，云轻日淡上阳西。花深柳暗铜驰陌，风暖鶑娇金谷堤。尽是尧夫行乐处，尧夫非是爱吟诗。
尧夫非是爱吟诗，诗看春秋后语时。七国纵横如破的，九州吞吐若枰棋。君臣自作逋逃主，将相无非市井儿。篆入草书犹不误，尧夫非是爱吟诗。
尧夫非是爱吟诗，诗是尧夫晚步时。信意遂过高祖宅，因行更上魏王堤。设如终久全无托，何似当初都不知。料得鬼神知此意，尧夫非是爱吟诗。
尧夫非是爱吟诗，诗是尧夫处困时。事体极时观道妙，人情尽处看天机。孝慈亲和未必见，松柏岁寒然后知。匪石未闻心可转，尧夫非是爱吟诗。
尧夫非是爱吟诗，诗是尧夫处否时。信道而行安有悔，乐天之外更何疑。受疑始见周公旦，经厄方明孔仲尼。大圣大神犹不免，尧夫非是爱吟诗。
尧夫非是爱吟诗，诗是尧夫无柰时。眼下见荣还见辱，心中疑是又疑非。上阳宫殿空遗堵，金谷园林但落晖。天若有言人可问，尧夫非是爱吟诗。
尧夫非是爱吟诗，诗是尧夫掷笔时。事体顺时为物理，人情安处是天机。坚如金石犹能动，灵若鬼神何可欺。此外更无言语道，尧夫非是爱吟诗。
尧夫非是爱吟诗，诗是尧夫自诧时。许大天时犹可测，些儿人事岂难知。昆岗美玉人难识，沧海明珠世莫窥。由是尧夫卿自诧，尧夫非是爱吟诗。
尧夫非是爱吟诗，诗是尧夫慎独时。人寿百年无以过，心游万仞待何为。为谋须求心无愧，作事莫幸人不知。诚尽鬼神犹且惧，尧夫非是爱吟诗。
尧夫非是爱吟诗，诗是尧夫慎与时。初作事时分可否，始亲人处定安危。殊乡忠信同思善，异世奸邪共喜私。岂待较量然后见，尧夫非是爱吟诗。
尧夫非是爱吟诗，诗是尧夫乐事时。天道亏盈如橐籥，圣人言语似蓍龟。光阴去后绳难系，筋力衰时药不医。莫把闲愁伴残照，尧夫非是爱吟诗。
尧夫非是爱吟诗，诗是尧夫重惜时。争向尽时须便信，柰何真处却生疑。既称有客告曾子，岂为无人毁仲尼。父子君臣独未免，尧夫非是爱吟诗。
尧夫非是爱吟诗，诗是尧夫掩卷时。时过犹能用归妹，物伤长惧入明夷。夏商盛日何由见，唐汉衰年争忍思。畎亩不忘天下处，尧夫非是爱吟诗。
尧夫非是爱吟诗，诗是尧夫爱物时。晓事情怀须洒落，出尘言语必新奇。山川秀拔宁无孕，天地精英自有归。粹气始能生粹物，尧夫非是爱吟诗。
尧夫非是爱吟诗，诗是尧夫默识时。日月既来还却往，园林才盛又成衰。登山高下虽然见，临水浅深那不知。世上高深事无限，尧夫非是爱吟诗。
尧夫非是爱吟诗，诗是尧夫自试时。事体待谙然后信，人情非久莫能知。同沾雨露蒿莱质，独出雪霜松柏姿。见惯不如身历过，尧夫非是爱吟诗。
尧夫非是爱吟诗，诗是尧夫可叹时。只被人间多用诈，遂令天下尽生疑。樽前揖让三杯酒，坐上交争一局棋。小大不同而已矣，尧夫非是爱吟诗。
尧夫非是爱吟诗，诗是尧夫凭式时。乱法柰何非独古，措刑安得见于兹。当时既有少正卯，今日宁无孔仲尼。时世不同人一也，尧夫非是爱吟诗。
尧夫非是爱吟诗，诗是尧夫自信时。必欲全然无后悔，直须晓了有前知。言忠能尽己所有，事善任他人致疑。外物从来自难必，尧夫非是爱吟诗。
尧夫非是爱吟诗，诗是尧夫无必时。或让或争时既往，相因相革事难齐。羲轩尧舜前规矩，汤武桓文旧范围。一笔写成还抹了，尧夫非是爱吟诗。
尧夫非是爱吟诗，诗是尧夫何所为。睡思动时亲瓮牖，幽情发处旁盆池。寻芳更用小车去，得句仍将大笔麾。余事不妨闲润色，尧夫非是爱吟诗。
尧夫非是爱吟诗，诗是尧夫诧老时。金玉过从旧朋友，糟糠欢喜老夫妻。瓦烧酒盏连醅饮，纸画棋盘就地围。六十六年无事客，尧夫非是爱吟诗。
尧夫非是爱吟诗，诗是尧夫乐静时。药里君臣慵点对，琴中文武倦更移。鼎间龙虎忘看守，棋上山河废指挥。亦恐因而害天性，尧夫非是爱吟诗。
尧夫非是爱吟诗，诗是尧夫谈笑时。国士待人能尽意，山翁道我会开眉。盏随酒量徐徐饮，榻逐花阴旋旋移。此乐再寻非易得，尧夫非是爱吟诗。
尧夫非是爱吟诗，诗是尧夫惊骇时。暮雨朝云才半日，春华秋叶未多时。即今世态已堪叹，过此人情更可知。一暑一寒何太急，尧夫非是爱吟诗。
尧夫非是爱吟诗，诗是尧夫自诧时。事少事多都在己，人忧人喜更由谁。壶中日月明长在，洞里乾坤春不归。谁道光阴如过隙，尧夫非是爱吟诗。
尧夫非是爱吟诗，诗是尧夫疏散时。早是小诗无检束，那堪大字更狂迷。既贪李杜精神好，又爱欧王格韵奇。余事不妨闲戏弄，尧夫非是爱吟诗。
尧夫非是爱吟诗，诗是尧夫语事时。举动苟能循义理，辨明安用致言辞。艰难图处费心力，容易来时省指挥。欲盖而彰事多矣，尧夫非是爱吟诗。
尧夫非是爱吟诗，诗是尧夫得意时。物向物中观要妙，人于人上看几微。物中要妙眼前见，人上几微心里知。且是有金无处买，尧夫非是爱吟诗。
尧夫非是爱吟诗，诗是尧夫不强时。事到强为须涉迹，人能知止是先机。面前自有好田地，天下岂无平路坡。省力事多人不做，尧夫非是爱吟诗。
尧夫非是爱吟诗，诗是尧夫得意时。这意著何言语道，此情惟用喜欢追。仙家气象闲中见，真宰功夫静处知。不必深山更深处，尧夫非是爱吟诗。
尧夫非是爱吟诗，诗是尧夫喜老时。明着衣冠为士子，高谈仁义作男儿。敢于世上明开眼，肯向人间浪皱眉。六十七年无事客，尧夫非是爱吟诗。
尧夫非是爱吟诗，诗是尧夫难老时。齿暮乍逢新岁月，眼明初见旧亲知。欢情此去未伏减，饮量近来差觉低。六十七年无事客，尧夫非是爱吟诗。
尧夫非是爱吟诗，诗是尧夫慎动时。枉道干名名亦失，怫民从欲欲还隳。号为贤者能从善，名日小人能饰非。大佞似忠非易辨，尧夫非是爱吟诗。
尧夫非是爱吟诗，诗是尧夫有激时。留在胸中防作恨，发于词上恐成疵。芝兰见处须收采，金玉逢时莫弃遗。到此尧夫常自贺，尧夫非是爱吟诗。
尧夫非是爱吟诗，诗是尧夫有愧时。空受半来天下拜，却无些子自家为。心能尽处我自慰，力不周时人亦知。只恨一般言未得，尧夫非是爱吟诗。
尧夫非是爱吟诗，诗是尧夫诧剑时。当煅炼时分劲节，到磨砻处发光辉。长蛇封豕休撩乱，狡免妖狐莫陆离。此器养来年岁久，尧夫非是爱吟诗。
晓物情人为晓事，知时态者号知人。知人浅后却成害，晓事过时还不淳。铅锡点金终是假，丹青画马妄求真。奈何近世人多爱，恶紫之心殊未申。
尧夫非是爱吟诗，诗是尧夫赞易时。士昧固难分体用，人灵岂不异蓍龟。吉凶只向面前决，动静何烦心上疑。由此敢开天下口，尧夫非是爱吟诗。
休嗟流年随逝水，但将清景逐闲情。山河天下从来广，日月林间长自明。幸有园林供笑傲，岂无诗酒乐升平。如何更得烟霞侣，好向伊川老此生。
得路青霄正好冲，休贪粮稻恋深笼。要无为后须还朴，好自由时莫厌穷。百计用心终是错，一场大梦到头空。生涯澹澹随缘过，未肯将身入彀中。
东风吹雨过溪门，白白朱朱乱远村。滩石已无回棹势，岸枫犹出系船痕。时危不厌江山僻，客好惟知笑语温。莫上南冈看春色，海棠花下却销魂。
子孝亲兮弟敬哥，休残骨肉起风波。劬劳恩重须当报，手足情深要取和。公艺同居今古罕，田真共处子孙多。如斯遐迩皆称美，子孝亲兮弟敬哥。
子孝亲兮弟敬哥，怡声下气与谦和。难兄难弟名偏重，孝子贤孙贵自多。负米尚能为薄养，读书宁不擢高科。仲由陈纪皆如此，子孝亲兮弟敬哥。
子孝亲兮弟敬哥，训贤妯娌事翁婆。好遵孟母三迁教，须读张公百忍歌。孝友睦姻兼任恤，智仁圣义与中和。当时曾子同杨博，子孝亲兮弟敬哥。
子孝亲兮弟敬哥，光阴掷过疾如梭。庭闱乐处儿孙乐，兄弟和时妯娌和。孝弟传家名不朽，金银满柜富如何。要知美誉传今古，子孝亲兮弟敬哥。
子孝亲兮弟敬哥，天时地利与人和。莫言世事常如此，堪叹人生有几何。满眼繁华何足贵，一家安乐值钱多。奇哉让梨并怀橘，子孝亲兮弟敬哥。
子孝亲兮弟敬哥，晨昏定省莫蹉跎。一门孝友真难得，百岁光阴最易过。和乐且耽宜自翕，彝伦攸叙在谦和。班衣舞罢埙箎奏，子孝亲兮弟敬哥。
子孝亲兮弟敬哥，丈夫休听室人唆。眼前金帛毋嫌少，膝下儿孙不厌多。但得家和贫也好，若教不义富如何。王韩孝友垂青史，子孝亲兮弟敬哥。
子孝亲兮弟敬哥，休伤和气忿争多。偏生嫉妒偏艰窘，暗积私房暗折磨。不孝自然生忤逆，无仁实是出妖魔。但闻孝弟传千古，子孝亲兮弟敬哥。
子孝亲兮弟敬哥，莫因微利遽伤和。黄金柜内休嫌少，阴德冥中要积多。私曲岂知公直在，刚强无柰善柔何。古今简籍多名誉，子孝亲兮弟敬哥。
子孝亲兮并敬哥，吁嗟分拆听搬唆。囊中财物他嫌少，祖上田园你要多。夫妇眼前虽快乐，儿孙日后恐消磨。何如孝弟亲乡党，子孝亲兮弟敬哥。
每日清晨一炷香，谢天谢地谢三光。所求处处田禾熟，惟愿人人寿命长。国有贤臣安社稷，家无逆子恼爹娘。四方平静干戈息，我若贫时也不妨。
政事浑如春梦闲，人情嚣薄恶儒冠。四朝遗烈承平日，两世观风树大桓。经济安民心不晦，保全传嗣骨无寒。乾元恰似诸公意，符节还同一揆看。
安乐先生醉便歌，庄篇徒尔说焚和。有名有守同应少，无事无求得最多。胜处林泉供放适，清时风月助吟哦。能抛忧责忘劳外，不纵逍遥更待何。
当时齐映为州日，从此山因姓得名。却自牧之赋诗后，每逢秋至菊含情。行寻古洞诸峰峭，坐看寒溪数曲清。梦到亦须尘虑息，那堪图画入神京。
晓来一雨过池塘，江渎祠前馆宇凉。翠水细风翻昼浪，红蕖微露浥秋香。欲停画舫收船檝，旋折圆荷当羽觞。逃暑岂须河朔饮，迟留车马到斜阳。
寻春景物乍晴暄，连月余寒花未繁。犬子琴台余古寺，扬雄墨沼但空园。池边宿草交加绿，林外鸣禽相鬭喧。秀麦渐渐摇暖日，几重苍翠满郊原。
锦里风光胜别州，海云寺枕碧江头。连郊瑞麦青黄秀，绕路鸣泉深浅流。彩石池边成故事，茂林坡上忆前游。绿樽好伴衰翁醉，十月残春不少留。
海云摸石近东城，莽苍春郊去路平。绕寺溪光照金络，夹堤柳色混青旌。榴花新酿盈樽渌，玉柄高谈照座清。上客西州胜京口，给鲜牛炙旋供烹。
靓妆浓淡蕊蒙茸，高下池台细细风。却恨韶华偏蜀土，更无颜色似川红。寻香只恐三春暮，把酒欣逢一笑同。子美诗才犹阁笔，至今寂寞锦城中。
贤侯新葺水云乡，虚阁峥嵘绿渺茫。波面长桥步明月，人家疏影带残阳。风中白鸟侵烟去，雨后红蕖拥袖香。从此郡图添故事，岁时遗爱似甘棠。
烟波空阔岸低回，草绿花红处处堆。一片湖光分岛溆，四边山色入楼台。从来未有吾民乐，此地欣逢剌史来。目断鄞江何日到，京师只得画图开。
翠琰何年沉朽壤，羡师寻访得其余。应同湘水断碑字，难辨韩陵片石书。汩没身名真梦幻，变迁时月易丘墟。收藏且作山中物，莫问陈鸿记事初。
宝界嵚岑路入云，闰余三月属芳辰。烟林未动阴森地，山杏寒开寂寞春。潞子岭头销白日，神农祠畔柅朱轮。乘闲自是逍遥事，谁羡襄阳倒载人。
早年交契最绸缪，垂老江城为少留。濒海新城筑金垒，琐闱初远邃廷旒。过家燕坐多宾乐，到郡公余放吏休。满目湖山何处胜，蓬莱高阁正清秋。
岩栖木食已皤然，交旧何人慰眼前。素与昼公心印合，每思秦子意珠圆。当年步月来幽谷，柱杖穿云冒夕烟。台阁山林本无异，故应文字未离禅。
久仰真风扬四海，今朝邂逅欲生莲。法灯晃耀皆蒙照，佛印灵玄孰可传。诸子丛林禅里老，十方尘刹上中天。烁迦罗眼周三际，豁破群迷量廓然。
叠嶂南奔似跃龙，逍遥楼畔识奇踪。云根盘地三千丈，石徇参天第一峰。岁久已知苍藓合，晓为常怪翠云封。肩舆却过株槎路，曙色岚光隔几重。
湖环阚麓任清涟，古庙尘埋自汉传。剑吐寒芒愤已雪，碑刊轶事墨犹鲜。芳名百世留青史，至行千年启后贤。爵禄可辞甘海曲，富春耕钓与骈肩。
阔步曾飞到广寒，一麾聊顿野云间。虬蟠涧底未失水，鹤在笼中且看山。旧日笑谈犹壮否，近来书信亦稀还。严滩桐岭宜秋醉，却恐才高不奈闲。
闻道银符渡睦溪，桐山应为长清晖。渔翁几十迎舟拜，沙鸟成双夹斾飞。检点簿书茶贡蚤，体量风物橘奴肥。题舆自愧来何晚，未得云中瞩使威。
雨后惊涛激箭催，为君停櫂把离杯。宦游向老令人笑，别恨伤春触处来。故国未归江令宅，全家且上子陵台。如今遇酒伸眉醉，休问多才与不才。
十载从军去又来，强为颜面走尘埃。久惭簪笏未归去，且喜妻孥共此来。旋撷岸蔬供野饭，欲题岩壁拂苍苔。子陵昔日诚高趣，未必全家上钓台。
千家楼阁丽朝晖，人到于今说钓矶。雨后数峰骄欲鬭，春来两港活如飞。高吟多谢沈家令，中酒长怜杜紫微。更爱严城无锁处，白云摇漾去还归。
久从光禄长城戍，却到严陵旧钓滩。休问簿书边报急，且听宅舍水声寒。舟浮南渡云千里，睡起东窗日数竿。寄语晋溪溪上月，楚天虽远一般看。
遂翁亭畔碧桃开，招隠溪头画舫回。曾奉云鸿此真赏，到今羽翼出尘埃。闲窥玉字书千卷，渴饮金茎露一杯。别后霜天苦寥阔，海云深处望公台。
十年塞外忆江山，今日扁舟纵眼看。匝岸野花红似簇，避人沙鸟起成团。放怀自古酒为得，老笔到今诗最难。君解高吟我方饮，几人能共此清欢。
碧泉千脉泻金沟，名是东南俗阜州。任昉旧诗题县石，贺齐高叠照江流。月明几处游归客，春色何人醉倚楼。我是江潭钓鱼者，喜君相见且相留。
新安泉石最为佳，多病何劳养岁华。药好幸依桐圃近，山安惟畏酒垆赊。狂思逸客浮沧海，渴想仙人饮绛霞。欲傍重阳搘策起，菊房新小玉生芽。
楚枫丹外客颿稀，水拍长天雁字垂。乐事喜逢千日酒，凭高正在九秋时。吴歈调笑歌杨叶，蛮鼓鉴闳引柘枝。使骑相逢且留饮，行看卓马辔如丝。
新安江碧郡楼危，九日登临醉袖垂。莫笑松筠岁寒地，却胜桃李艳阳时。清渟酒莹红螺面，窈窕笙攒碧玉枝。未必尊前叹迟暮，几人如我始牵丝。
望江亭上望桐江，烟水茫然隔锁窗。擢第蚤同丹桂树，从军俱在碧油幢。天遥皓月人千里，书托红鳞锦一双。开府时多家令瘦，酒旗犹恐未相降。
尽逐鲸鲵埽八区，故人惟我更无余。云台功将任图画，天上客星闲卷舒。若把杀人来逐鹿，争似全身归钓鱼。先生有意羲皇外，不为林泉傲帝居。
桐江㧑袂蚤三年，把臂重来讲旧篇。陌上风尘成底事，鬓边霜雪但悠然。虬蟠我亦思沧海，鹗荐初方上碧天。忍把离杯又抛掷，别愁纷泊满春烟。
十年前倅北州来，平日风情尚壮哉。玉水声中寒濯笔，石楠乡里夜衔杯。可怜白首成何事，犹得红旌向北回。太守故人应笑我，践言堪愧子陵台。
雨后桐江木叶稀，坐棠无事枕闲欹。扁舟几认严君钓，古壁多逢沈令诗。夜静好当轮省宿，晓寒堪忆趁朝时。山城寂寞郎官贵，想对秋风动所思。
何幸乡枌托使麾，忆曾淮澨见风仪。泉分龙岫成新酿，庙锁琼蕤换旧枝。二水清涵潭月夜，千峰晴卷雪云时。向来萧洒称名郡，少缓龚黄次补期。
龙盘山影倒寒流，十里屏风翠入楼。画笔肯归涵碧手，湖光疑对涌金秋。主翁爱客排三雅，渔父忘机任直钩。为访红云绕花岛，满船歌舞按梁州。
昔日贤侯多兴咏，为怜萧洒复潺湲。一桥飞处横牛渚，二水清来见浙源。雨涨瀑泉添岳面，晚晴春草带潮痕。好风新月相留意，只恐张纲拥使轩。
英衮多年去竹轩，更思风节记山樊。抗言后坐遗忠美，通使河源旧策存。诗石欲留千古永，棠阴还对一楼繁。使君才望须相继，莫厌林间驻画轓。
天下儒宗不世勋，履声今绝岂重闻。空余逸韵传流水，犹喜清风在此君。山倚孔祠分积翠，篆寻严濑挂香云。接花酬倡将三记，时拂尘篇见旧文。
灵源曾记古篇章，飞入霜筠万丈长。六月林风吹宝瑟，九秋山翠坼银潢。试茶石鼎云含液，酿酒兵厨菊有香。到此欲知真玉性，不为圆折本来方。
石磴松阴一化城，泉源疑透古瑶京。僧知到耳此根静，客来洗心诸虑清。星记祥光重璧合，蓝田霁色暮烟生。潺湲似识君将去，相送出山多别情。
鱼跳莲叶青钱小，雪压花枝玉燕参。细草使轓瞻鹿扰，微风池果落鶑含。满瓯春茗浮仙露，一点尖峰滴翠岚。却逐归舟更多景，晚来雌霓挂寒潭。
冻醪卢橘助登临，此地相逢旧有音。石润自知梅信蚤，池方应为玉流深。诗成千色排清砌，话久花枝转夕阴。不见避疆妨底事，月楼归去正龙吟。
君把元英诗集披，群山依旧绕轩墀。杜陵几醉花前地，谢客曾吟日落时。雨过荷香兼酒美，云深泉韵透帘迟。佳名大约称千数，百万岚盘一一奇。
动非缘境静非禅，物物前尘现四天。此地筌蹄求妙论，有时璎络献诸仙。欲梅泉石多秋思，过夏松篁聒昼眠。一个攒眉招不至，劳师香火漏沈莲。
烟卷龙绡艳格殊，彩霞翻处好风俱。几杯仙露含秋色，一曲蟾宫在画图。雨送清香浮酒面，泉飞幽韵透城隅。州民多有东南美，尽应嘉招入幕无。
万叠湖山烟水滨，朱门画戟闲松筠。登临不踏红尘路，燕寝长居紫府春。画静欲骖风外驾，夜寒疑是月中身。我惭白首方怀绂，犹得蓬莱作主人。
海天东下越王州，碧城缭绕环山丘。春晴紫翠堆绮屋，日暮烟雨藏朱楼。禹祠花底金穴峻，贺老门前银汉秋。何当独把钓竿手，笑拥一艘东去游。
书报蓬莱高阁成，越山增翠越波明。云收海上天地静，人在月中金翠横。游女弄芳珠作珮，仙人度曲玉为笙。会须长揖浮丘伯，醉听银河秋浪声。
蓬莱阁上醉归时，犹索芳樽步步随。啼鸟似来留翠佩，旁人笑为整花枝。腰闲半亸黄金印，头上斜欹白接䍠。拍手向他宾从道，使君未老莫扶持。
老去春来事事慵，春阴独酌小楼中。一千里色江南岸，二十四般花信风。祗有谿山迎醉目，更无尘土倦樊笼。鹪鹩自得诚堪笑，诗有余狂酒有功。
堂上萧然昼户开，澹松疏竹荫苍苔。白云无事不肯出，幽鸟有时还自来。何处覆车迷径路，几人缓颊走尘埃。支离得意谁知我，自对庭花引一杯。
纤纤初日射西楼，楼上帘旌卷绣钩。数襞断云秦望晓，一声寒雁鉴湖秋。烟波憔悴西施国，风月飘零范蠡舟。莫向登临动怀古，有情多为等闲愁。
望海亭前春色深，风光澹澹海沈沈。潮如世路来还去，山带城芜古到今。坐见微云生别岸，吟惊幽鸟起层阴。劝君莫苦凭高望，惊动子牟千里心。
昔览微之州宅篇，待将屏障写山川。更看白傅明月句，欲上高楼跨紫烟。盘纡星斗旁六郡，零落风骚三百年。乔木自存人自远，可怜香案旧神仙。
向晚西园饮乍阑，山公酩酊上轻鞍。东方千骑随车出，南国佳人夹路看。纵目渐迷山色远，回头犹忆水声寒。归来未放宾游散，更赋新题刻烛观。
宛委山前舣画船，攀萝渐入太霄边。因寻大禹藏书穴，深入阳明古洞天。万壑秋光含细籁，数峰寒玉立苍烟。宝函金篆久稀阔，欲就皇人讲数篇。
秦望山前晓雁斜，蕺山云外看黄花。谁能蒂芥关心绪，且插茱萸伴物华。岁计簿书宁有尽，日生公事了无涯。樽前况有兵厨酒，不待兵厨酒亦赊。
寄问副车毛国镇，别来风味久如何。蓬莱阁上谁同饮，宛委山前几番歌。应向兰亭摛彩笔，曾教西子画清蛾。若还问我今何似，比著前春醉更多。
雨后稽山紫翠毫，使君千骑压云鳌。楼台日暖花木丽，河汉夜凉丝竹高。瀛馆久淹骐骥足，越人今识凤凰毛。江南老守思离阔，梦想时过白鹭涛。
越国风光与众殊，贰车才调世应无。晴楼对酌云平海，夜榻分题月满湖。吟啸江山君好手，主张诗酒我非夫。行当乞挂朱轮去，别作香山九老图。
尺一除书与会稽，陋儒何以报天辉。岂惟大幕张红旆，更得全家住翠微。千骑晚随龙节去，一帆春送鹢舟飞。支离莫道攘空臂，乞得越州金印归。
拂雾酴酥酒满巡，越山如鬣水如鳞。日边虽望龙庭远，海上初传凤历新。好景融融来破雪，和风细细欲黏人。莫言老守无心计，排比宾僚醉过春。
东吴王孙归挂冠，玉丝红鲙满雕盘。狂吟但觉日月久，醉舞不知天地宽。小圃移花山客瘦，夜窗捣药橘童寒。新书近日成多少，且告先生旋借看。
令狐太守好权奇，画楼新建月波晖。风光似逐水仙去，物色如从云汉归。春澹瀛洲浮海曲，涛惊渤澥起天围。从今便作月波唱，醉拍姮娥金缕衣。
东南真赏有齐山，路隔江湖到者难。绝笔扫成千仞翠，数峰高挂一堂寒。林僧旧居云泉侣，刺史今为待从官。还似东阳重涵碧，丹青写入雍州看。
句章太守钱君倚，湖上新为众乐亭。花木岂徒游子爱，笙歌长与郡人听。坐来高韵天风起，饮罢余香夕雨零。安得凭阑纵吟笔，玉觞遥对数峰青。
庙中桐叶手中文，闲读高碑拂素尘。异陇归禾曾是主，徒林射兕独留神。关河莫问周秦事，花木谁分汉魏春。惟有门前旧溪水，秋风幽咽送行人。
长冈隆雄来北边，势到合下方回旋。三世白士犹醉眠，山翁作善天应怜。如彼发源今流泉，子孙何数鹰马然。有起家者出其间，愿翁寿考无穷年。
叠耸青峰宝炬森，端门初晚翠华临。宸游不为三元夜，乐事全归万众心。天上清光开夜色，人间和气阁春阴。要知尽作华封祝，四十年来惠爱深。
寂寂精庐切半空，古原高下稻花中。莲趺披素轻云梵，花萼雕红细雨宫。孤鹤睡迷千树月，断蝉吟绕五更风。心縻尺组遥相谢，归马南蹄疾似蓬。
试看初日照龙台，白玉堂高锦障开。树色一番连雨净，溪光几曲抱山来。云归深洞天形瘦，风落前村笛弄哀。拟结青楼遍题咏，思王何吝斗量才。
亭上芳樽惜别人，亭前斜日欲归轮。伤心定是丹枫树，拂面空来紫陌尘。岁月暗惊山色古，愁情长与草芽新。何时此地回飞盖，寂寞栏干又一春。
近郭溪光绿好裁，雨睛波底敞栖台。荫堤佳树千围合，掠水轻舟一箭开。惊钓寒鱼拖糁去，忘机闲鸟信潮回。官余拟欲袪尘意，书遍平沙我独来。
有客高怀脱世尘，碧湾晴槛乐游频。无心自合波中月，照影谁分鉴内人。莎砌乱蛙争噪雨，杏梁双燕欲留春。长年老厌趋豪末，来揖孤云作上宾。
湖上山光一笋青，佛宫高下裹岩扃。烟收水曲开尘匣，春送人家入画屏。竹气更清初霁雨，梅英犹细欲残星。吴船越棹知何处，柳拂长堤月满汀。
风雅遗芬岳有神，此山灵祀越千春。彩毫佳句言犹在，翠剡新词意未真。绝顶黑林长带雨，曲崖飞磴不留尘。瘴云收尽秋田熟，跋境肴浆再拜人。
曾凭水栅誓长江，报国全躯事不双。力屈已嗟关羽死，势孤犹笑李陵降。宿坟古剑龙腥匣，环壁灵旗兽缠扛。神理高高人意近，楮钱祈福暗尘窗。
云擎翚槛翠岩巅，石老松皴不计年。举世觉来空白日，几人游去上青天。醉看绝壑都无地，啸倚清风只恐仙。花晚春残无限意，他时回首定依然。
紫阁青梯压翠岑，春情秋思共登临。雨岚供眼横千掌，星汉垂檐直半寻。忍别朱栏真俗吏，独栖珍树祗仙禽。当年人事多奇尚，拟托岩扃息寸心。
苒惹晴云酿雨时，东城无处不芳菲。斜坡草短孤麛卧，平垅麦深双雉飞。照坞乱花惊客眼，罥空轻絮点郎衣。年来意气多羁束，无复长楸带酒归。
溪馆初寒似早春，寒花相倚醉于人。可怜万木雕零尽，独见繁枝烂熳新。清艳夜沾云表露，幽香时过辙中尘。名园不肯争颜色，的的夭红野水滨。
仙陬翠观尽繁英，朱白相兼照眼明。池浸岚光生晚碧，鸟惊人语断春声。谈谐遽喜开怀久，骩骳终惭走笔成。佳致可能陶靖节，庭柯斜眄独忘情。
里闬高高祖德新，鲁庭诗礼孟家邻。连登桂籍青袍客，共拜萱堂白首亲。倚国精诚明火玉，照人清节对霜筠。童襟开慧盈书馆，渐喜芝兰在处春。
旧暑侵凉已分销，萧疏丹树见斜桥。千千露竹全潇洒，一一风蝉共寂寥。菰米熟汀来客燕，芡丝分水避归桡。月魂未上东城角，谁向东城与下招。
宝坊高阁遍凭栏，曾是芳辰得未闲。日上天容低接海，风轻湖底倒摇山。夜深佛火寒星外，春过人烟暗树间。无意孤吟采幽致，异时行橐断空还。
日暖溪平冰渐销，水声才下内前桥。山川满眼闲宫殿，草树迷入旧市朝。每向寻春偏有意，却成怀古更无聊。洛阳平昔多豪俊，惆怅埋魂不可招。
莫怪灵均恋楚滨，可能臣子外君亲。精心独去珠无颣，飞语潜来箭有神。宋玉招魂推意远，扬雄流涕掩书频。江边自是修门路，嗟苦先生陨此身。
丽谯高倚晚天霞，满目平皋尽物华。千曲胡笳催鼓答，三重湘酎倩旗夸。连江急雨送归燕，拂地轻风移落花。强倚栏干还自问，此情何处是边涯。
闻道春深多物华，遥怜春日思无涯。烟涵树色相依好，山拥溪流一带斜。休问主人先看竹，只随渔叟便逢花。凭谁画得当时境，持去江南细与夸。
城西禁籞宿烟收，霜薄朝寒上罽裘。佳树得春生意动，平池受日翠光浮。十年歌笑惊前世，满眼风花是旧游。从此曲江芳物好，定知重到更疑留。
皇州令节已藏烟，帝渥乘时锡广筵。和气去添春色重，恩光来助日华鲜。千声凤吹朱门里，一番花香谷雨前。更喜簪裳嘉宴日，亲逢干羽治平年。
御笔新除三谏官，士民千口尽相欢。昔时流落丹心在，自古忠贤得路难。好竭谋猷居帝右，直须风采动朝端。人生万事皆尘土，惟是功名永远看。
苍崖中断一溪来，迤逦人家向水开。尽日烟云迎旆去，满泷铙吹引船回。虚斋昼梦鸣禽下，别坞春游画角催。莫怪杜郎题处少，更留佳致待清才。
广陵归客叹飞蓬，怀古伤离向此中。前世翻波那复问，十年弹指已成空。楼头画角催残日，城上寒鸦噪晚风。井径萧条人不见，又随潮信度江东。
马奴今日方周晬，昨夜迢遥梦到家。盘里应知心所爱，尊前唯祝寿无涯。咿嚘弄语群儿学，踉跄初行乳母夸。独上扬州津馆望，江山摇落去鸿斜。
扬子江头南北路，木兰船上往来人。年华衮衮东流水，世事劳劳薄宦身。回首天涯成远别，忘怀物外自相亲。津亭共起忧时叹，重记津亭泪满巾。
废苑芜城裹故宫，行人苑外问秋风。当时歌舞何年尽，此意古今无处穷。往事萧条随败叶，客情迢递寄孤鸿。扁舟欲去更回首，寒树苍苍夕照东。
鸣籁萧森万木声，浓岚环合乱峰青。楼台矗处双溪会，雷电交时一剑灵。晓市人烟披霁旭，夜潭渔火鬭寒星。画屏曾指孤舟看，今日孤舟在画屏。
城头近晚忽开晴，有色皆鲜是物清。地势四来州午向，山围一罅水东行。乘风歌吹无时已，面日楼台触处明。不比儿曹夸衣锦，自缘恩与养亲荣。
山城只有四围青，海国都无一点尘。荔子风标全占夏，荷花颜色未饶春。水边清吹传觞久，路上残阳立马频。不是闲来夸景物，欲将谣俗寄王人。
厚叶先枝新绛囊，使君分寄驿人忙。彩毫封处曾留意，筠笼开时不见香。风色甚豪应少损，路程差近得分尝。闽州纵有千千树，未抵家园气味长。
荔子凝丹摘晓鲜，江南来路与云连。托根曾是三山下，结实应归万木先。乡国远携甘旨重，宴堂分玩色香全。清才仍更传新唱，一一骊珠照眼图。
终日行山不出城，城中山势与云平。万家市井鱼盐合，千里川原彩画明。坐上潮风醒酒力，晚来岩雾盖钟声。归时休更燃官烛，在处纱灯夹道迎。
钓龙台下舣行桡，猎猎船旗待晚潮。万里征人应怅望，一川秋色正萧条。雨云来去山明灭，风浪高低日动摇。有志四方男子事，莫怀乡国便魂销。
汝水闽山道路长，行邮时复寄新章。谏垣笑别三年近，病枕魂飞万里强。烈火未应焚玉石，埋轮曾是问豺狼。主恩未报头生白，羞见龙泉百炼钢。
投凉下马卧僧家，绕簟清风卷绛纱。修竹满前微雨过，远山无际薄云遮。武侯奋隠人应到，闽粤孤城日自斜。解与尘心消百事，更开新焙煮灵芽。
填填车马走沙尘，中有伊人离俗氛。千里不逢京下信，五年虚断海边魂。何穷世事秋林叶，自在心灵晚岫云。闻道西堂今粹隠，暮钟朝磬欲何云。
使轺迢递到天涯，候馆迁延感岁华。白发却攀临砌树，青条犹放过墙花。悲来唯见金城柳，醉后曾乘海客槎。欲问昔游无处所，晚烟生水日沈沙。
昔年文酒自为情，身外鸿毛万事轻。暑醉每怜风引梦，夜归多见月随行。重寻兰若余芳在，却怪桑门老态生。点数朋游今有几，拂尘看字泪先横。
窃比君侯病𫘝𫘨，时看云路忽长嘶。十年还此同不酒，三驿刚来踏雨泥。士行满乡元自好，官名当世不胜低。未沾釜粟荣新禄，应上亨衢别有梯。
画旟南度谪长沙，粤海新恩路更赊。子日鹏来知主去，辰年龙会为贤嗟。犹多婚嫁先捐馆，无复田园可寄家。曾是德公推奖厚，一觞何处酹魂车。
破春龙焙走新茶，尽是西溪近社芽。才拆缄封思退傅，为留甘旨减藏家。鲜明香色凝云液，清彻神情敌露华。却笑虚名陆鸿渐，曾无贤相作诗夸。
雪后西郊物外清，官闲乘兴此闲行。出门疏树无尘色，入内流渠带野声。近腊酒醪香更酽，得风弓箭力还生。知君病起心犹壮，独背船窗唱渭城。
前岁君提岭外兵，国门南路送君行。由来成事多天幸，直向危时见世情。勉力朝廷论大计，甘心江海就私荣。牢愁应解侵人骨，未老先教白发生。
八月吴天觉早凉，翠丛初拆碎朱房。繁枝欲卧不胜力，落片将飞犹是香。西阁二年临昼梦，金刀一夕掩春芳。栏边想像频回首，渐觉星垣迥汉傍。
曾乘春饮绕花畦，花底余香入燕泥。剪处佳人传烛下，归时明月到云西。重来草树惊秋色，零落交朋感旧题。若使他年逢胜赏，一觞知复共谁携。
曾侍天王玉几傍，卷帘袍色殿中央。重霄未彻宫县乐，上宰初持万寿觞。晓日半临幡影转，春风遍送佩声长。今朝千里穿云岭，喜奉亲舆返故乡。
寻溪因过上溪游，雨后溪浑水乱流。因傍堤松却飞盖，为闻山鸟辍鸣驺。平田𫁂䅉青云合，满谷芭蕉碧玉抽。开济无功须早去，故时瓜陇有通侯。
斋馆从容接燕申，每临佳树走觥巡。兵锋却后知神物，年寿高来况主人。并赏昔闻思故友，分甘今喜奉慈亲。岂唯持祝公难老，兼欲灵株比大椿。
手授新书荷至情，何时仙诀得真精。高年转觉面颜少，细字全由眼力明。药箓谩劳分上下，丹炉终费侯亏盈。争如一语醒然悟，独葆天光不外营。
北苑灵芽天下精，要须寒过入春生。故人偏爱云腴白，佳句遥传玉律清。衰病万缘皆绝虑，甘香一味未忘情。封题原是山家宝，尽日虚堂试品程。
星骑翩翩鹤诏来，旋闻欢语沸春雷。天闲未减真龙种，沧海还空老蚌胎。拂纸半毫含意劲，摩云双翅待风开。寄言商颍辟荣客，好致吾君放首回。
爱花尽日傍花台，点检当年手自栽。前事已随朝暮变，旧华空见浅深开。山禽忽下还飞去，溪雨才收又复来。只有春醪能遣恨，无人栏畔共持杯。
偶尔寻幽上翠微，游人啼鸟似前期。花间行印露沾纸，山下放衙云满旗。艳艳舞衣朝日处，飘飘商橹落潮时。传杯且与乘春醉，身世悠然两自遗。
人仰公才世吏师，更甘归老旧林池。门阑清似当官处，心力强于少壮时。物理自冥非寄酒，兵谋犹在却因棋。濠边风月如招隠，愿拂尘裾从所之。
道德由来太古同，生灵休养至仁中。五兵不试归神武，万物无私是化工。玉座忽逢春月尽，金旌遥指洛川穷。年年翠辇长陪扈，那向西城别梓宫。
二月名园蓊郁青，为怜佳节此闲行。偶因觞咏心还适，𫏐离尘埃眼倍明。风静落花深一寸，日迟啼鸟度千声。主公高意何须道，芳物于人自有情。
越邑吴封绣错分，华堂繁吹半空闻。山峰高下抽青笋，江水东西卧白云。菊蕊芬芳初应节，松林照耀欲迎曛。州人不见归时醉，未拟风流待使君。
于世无机是海翁，客情醒醉任邻钟。廉纤雨意还侵夜，料峭春期未减冬。宝气上浮难掩玉，岁寒中立不凋松。君王自结英雄网，千载风云定有从。
病来安健赋诗夸，甲子新移一岁加。吾道所存唯浩气，世缘何著但空花。烟云已过同归雁，杨柳初藏并宿鸦。便拟寻山逐幽趣，春泥随马上须遮。
忽闻乘月上层台，正值江湖夜色开。云屋万重灯火合，雪山千仞海潮来。静游虽有诗情得，独笑应无俗语陪。纵使羁怀多感慨，若逢清致少徘徊。
津亭遥望草萋萋，空旷清怀与物齐。春水倒行潮欲上，晚云平压日先低。高城览古人何在，远渡伤离客自迷。好共山翁同出处，不随朝骑五门西。
地卷天回出海东，人间何事可争雄。千年浪说鸱夷怒，一信全疑渤澥空。寂静最宜闻夜枕，峥嵘须待驾秋风。寻思物理真难测，随月亏圆亦未通。
拟将身计入扁舟，纵得三公不黑头。病体已轻休赋𫛳，机心如动辄惊鸥。强看吴野江山醉，肯为春风花草愁。所向乾坤皆客寓，可能与我更迟留。
古寺无人野藓滋，空庭永日雪风吹。横柯圆若张青盖，老干孤如植紫芝。万乘未轻蟠木器，千年终与大椿期。须知才短为天幸，江上婆娑得所宜。
燕燕何来处处喧，新从海上振轻翰。卑飞不避春泥重，并语应愁夜雨寒。客舍暗窥吟笔健，宴堂时见酒杯干。雕梁信美多移主，愿尔将雏择便安。
苦竹生笋四五寸，樱桃开花千万枝。空蒙野色当楼处，寂寞春寒带雨时。已放清歌逐瑶管，旋𥬠新酿行金卮。衰翁酩酊自为乐，举鞭不问并州儿。
山前雨气晓才收，水际风光翠欲流。尽日旌旗停曲岸，满潭钲鼓竞飞舟。浮来烟岛疑相就，引去山禽好自由。归骑不令歌吹歇，万枝灯烛度花楼。
地上多于枝上花，东楼凝望惜年华。潮头正对伍员庙，燕子争归百姓家。粉箨渐高山径笋，绿旗初展石岩茶。流芳自与人兼老，樽酒相逢莫重嗟。
千顷平湖绿一遭，空城游乐自奢豪。画船争胜飞江鹘，翠谳都浮载海鳌。芳草堤边裙带短，柔桑陌上髻鬟高。楼前尽日闻歌笑，不啻秋风卷怒涛。
清晨出郭又晴曛，已见空枝嫩叶新。争得山头能阁日，且容湖上不归春。人随百戏波翻海，酒到三桥月满身。只有牡丹才半拆，未知何处可娱宾。
垂杨修竹半藏山，一径纡回暮雨间。绿满野田看渺渺，白飞岩溜自潺潺。空村鲐背行歌去，古寺头陀乞食还。却羡幽人在深僻，断无来客扣禅关。
节候初临谷雨期，满天风日助芳菲。生来已占妙香国，开处全烘直指衣。揽照尽从乌帽重，放歌须遣羽觞飞。前驺不用传呼宠，待与游人一路归。
几家园馆见千枝，白发虽多意不衰。香泽最深风静处，醉红须在月明时。已知佳节无余日，更向残芳卷一卮。拟放春归还自语，来年老信莫先期。
不是穷轮始问途，肯将全璧混泥污。尚平婚嫁何时毕，陶令田园先自芜。羁旅且甘家四壁，牢愁须借酒千垆。唯应抒素推文富，落笔词章气象麄。
三十年前浙右行，径山才称爱山情。油幢悚悚丝杉翠，环珮涓涓石涧鸣。极峻只疑天上党，遥临初觉地东倾。分符不得重游赏，碣石岩边记姓名。
已怜丛翠在湖边，最胜浓岚返照前。未省天工能刻饰，祇应山骨自清坚。岩端下溜添春涧，穴底来风送野烟。欲仗何人安屐齿，更寻幽径一攀缘。
亭上风吹藤帽檐，为怜清胜得安恬。惊涛触岸层澜碎，落日衔山半景尖。遥认犀奔知鹿角，忽逢龙挂见胡髯。城南一去通沧海，无限春寒向晚添。
洛阳平昔夸文会，君已胜冠我壮夫。谈道最先称贾谊，忧时曾见哭唐衢。敢将胶漆论同志，幸得湖山可共娱。须向余春回马足，柳堤相逐踏青芜。
密叶阴沈夏景新，朱栏红药自为春。香于兰芷偏饶艳，画入缣绡未逼真。已恨芳华难驻景，可堪愁卧动经旬。三年想爱须留恋，不为江头酒味醇。
新晴特地入烟霞，道并南山转更赊。幽磬过邻溪口寺，众鸡鸣午野人家。洞深随溜先如雨，石古笼藤乱放花。潘岳小园犹作赋，轻轩选胜乐无涯。
新秋初变一天清，急雨仍添万木声。山势不根空外起，湖光无际槩来平。锦衣应有徘徊恋，金地聊开燕乐情。衰暮典城何所用，愿公云路羽翰生。
当年绿发上天衢，三纪于今雪满鬓。荣路风波多契阔，画堂歌吹𫏐懽娱。杯中明月时摇动，草际飞萤乍有无。莫问更筹须剧醉，四翁同籍亦难俱。
江国初凉夕漏均，青天无翳地无尘。莲花翦彩灯光灿，蕉叶倾金酒味新。时节暗迁应不再，懽娱难得莫辞频。明年今夜中庭月，依旧寒光别照人。
故国逢君慰喜偏，清宵行宴重留连。山楼上火人初合，天汉无云月自圆。乐色时闻花院里，春风都在酒旗边。莫辞彻晓须沈醉，后会还应不计年。
绿渠春水走潺湲，画阁嵩峦映碧鲜。酒令已行金盏侧，乐声初急翠裙圆。清游胜事传京下，多丽新词到海边。曾是樽前沈醉客，天涯回望重依然。
霜云明净海山隈，一岁登临始此回。堂上寿觞淋浪满，栏边佳菊似疑开。故乡情味人人好，今日荣恩节节来。正是秋风洗烦暑，力将衰飒上高台。
名品参差十数窠，商船千里任风波。土花分破根株小，春色随来意气多。欲种更看移树法，将开须与傍栏歌。中年渐不胜杯酌，红翠他时奈尔何。
老去年华只自惊，又逢佳节向山城。春临半夜寒犹重，月到中天色更清。上客风流连宿醉，游人歌调得新声。遥思凤阙行时令，红伞朱栏万烛明。
偏爱堂东砌下松，三年潇洒伴衰翁。寒声动荡潮初上，疏影孤圆月正中。清彻纱帷延昼梦，绿涵金盏带春风。自缘多病饶归思，便觉山林野意通。
风下平池水晕开，池边露坐水风来。草香冉冉生吟席，云影飞飞度酒杯。荷叶偶成双翠盖，荔枝才似小青梅。人间物静两相得，月色苍凉始肯回。
江云寒薄不成霜，九月登高菊未黄。飞镝有声弓已力，小槽分溜酒初尝。秋容行见丹枫老，客意难胜紫陌长。曾是禁园风物好，故乡时节可能忘。
寄问闽州明使君，十年蹉跌路岐分。帐前约束承严节，按下文书接署云。北去最先趋画戟，老来应免醉红裙。新篇一揽思游旧，搔首孤吟日又曛。
层峦高与赤霄通，节岁欢娱众庶同。庭有美音非独乐，会当炎暑自多风。山川胜势栏杆下，井径追游月色中。私幸编民居客右，使君樽酒未应空。
清溪潮上送行船，回望高城隔晓烟。景色似看名画展，醉魂犹忆寿杯传。春盘食菜思三九，人日书幡诵百千。南国逢君唯道旧，后时何处笑今年。
梅花狼籍拂轻舟，人日溪行动客愁。上昼去程初北首，故山归思满东流。垂垂朝雨随双桨，草草春蔬送一瓯。不独怀乡便多感，看人难似府君侯。
路绕溪回不计程，行邮今复宿延平。阴云藏月不知处，急雨落天无数声。病起尚疑群蚁鬭，梦饮初听一鸡鸣。泉山去岁同游赏，惟有神君识此情。
湖边无地有尘埃，况复虚明向此开。山色每随朝气变，水光长共夕阳来。船行天上游人散，树没雪中宿鸟回。一到便应离火宅，不须花雨拂经台。
城隈绕舍似山家，舍下新桃已放花。无限幽香风正好，不胜狂艳日初斜。自怜马上空愁望，谁向樽前与醉夸。京国难逢春气味，莫随尘事度年华。
京尘官事日区区，拟出芳郊佩一壶。楼外阴云迎晓合，陌头霏霰与风俱。翩翩珍骑曾来否，种种名花更在无。若得纵游休秉烛，月中沈醉倩人扶。
何事高堂秋思生，野芦寒雁画工精。风前挺立孤根老，云外相从去意轻。不似丹青能借色，若逢霜月定闻声。研桑心术都无取，回望江乡计未成。
画莫难于工写生，獐猿移得上幽屏。相逢平野初惊顾，共向薰风适性灵。引子昼游新草绿，啸群时望故山青。可怜官省沈迷处，每到中轩顿觉醒。
谁于素壁写江流，云树疏疏映荻洲。尽日清虚全却暑，一川摇落似轻秋。暂逢明画心犹在，终向扁舟老去休。只有游鯈能自适，莫怀香饵重迟留。
十年台省献嘉谋，新总兵符镇上游。琴有薰弦多舜俗，地连沙尾旧湘州。江边行色船千丈，塞外威声马万头。宣室夜谈思贾谊，未应乡国久迟留。
安得长材护北州，𫏐烦儒将拥轻裘。声名不啻一敌国，功业何须万里侯。设馆高牙延永昼，猎场飞骑入清秋。天枢严近恩荣重，归梦应思帝所游。
何事名郎出计台，钟陵都会久须才。江山不是人间有，旗鼓初从日下来。列郡五符归总制，故乡三组少徘徊。勿嗟南国多怀感，宝气还应彻斗魁。
安乐窝中名隠君，腹藏经笥富多闻。一廛水竹为生计，三径琴觞混世纷。婉画旧尝辞幕府，少微今已应星文。了心便是栖真地，何必烟霞卧白云。
行行岐路出尘闲，从事犹胜执戟间。景象遍经江左地，封疆全得浙中山。侯藩𫏐列谈宾位，纶阁看随墨客班。到郡莫为经岁计，诏书非久急征还。
文翁石室已千秋，世有兴衰化自流。贤嶲相望承学粹，朝廷繇此得人优。太平典礼当传习，盛际文章正讲求。师友琢磨期不倦，岷峨秀气与云浮。
车骑拥客安在哉，绮琴何事有遗台。当时卒困临邛辱，异日宁知谕蜀才。园令官闲多病后，茂陵书奏侈心开。文章火焰留千古，陈迹犹存尚可哀。
兑悦无如会友朋，况多吟咏思飞腾。埙箎雅正无它间，孔翠光华不自胜。好事僮儿歌已远，争传笺纸价还增。群居岂弟吾儒行，邹鲁风流喜重兴。
非才衰晚玷恩荣，假节西来镇锦城。远慕文翁兴旧学，窃希何武见诸生。银袍冉冉朝先圣，玉树森森识众英。传道喜将师席正，尚称官阀礼为轻。
来何容易去何迟，半在心头半在眉。门掩落花春去后，窗窥残月酒醒时。柔如万顷连天草，乱比千寻匝地丝。除却五侯歌舞地，人间何处不相随。
祇应寻胜到林泉，四抱危峰万朵莲。僧过不知山隠寺，客来方见洞开天。浮图照水光相映，古木依崖影倒悬。风露了非人世界，濯缨秋后玉壶仙。
兀兀浮生水上萍，百年那得眼长青。醉中但爱杯呼月，镜里惊看髩易星。瓶胆插花时过蝶，石拳栽草也留萤。瑶音到手知音少，默诵南华一卷经。
势凌筹谷接苍苍，十二交龙绣作裳。虎豹关中千树色，凤凰池上万花香。白云路隔青云暮，金涧泉通玉涧凉。圣代君臣忻际会，安知磐石镇无疆。
涧边芳草连天碧，山下锦涛无丈尺。鶑稀燕少蝶未知，蜜意寻芳与谁惜。我有春情方似织，万绪千头难求觅。富贵荣华不早来，眼前光景空抛掷。
当时谋战不谋安，将众多多是祸端。万垒在前攻掠易，四方无事保全难。晓堂钟鼓修淮祀，古壁旌旗拥汉官。天下息肩兵革定，一瞻祀宇一长欢。
释屦从军蚤滥官，已衰能复尚盘桓。迩来齿发羞相问，乞有衡茅觅自安。使我襟怀遗内热，诵君诗句袭人寒。知谁便是知音者，且作岩溪雪景看。
崎岖穷谷翠屏围，却讶游人到此稀。修竹带云当户耸，暗泉鸣玉绕亭飞。春风欲老茶含旆，暑雨初收水带矶。扰扰红尘何处好，令人回首重忘归。
闻说年来绝世荣，更将高节傲时明。诗腴偏得味中味，琴的静弹声外声。宴榭日长花影驻，春池风细水纹生。相望空欲闲相见，彼此闲居懒送迎。
积年欣慕逸群才，今日皇都喜重陪。行着绣衣归茂苑，醉搀仙履上蓬莱。青云有路千峰见，碧海无波万里开。我欲傍淮先卜筑，隔江招隠望胥台。
琐闼修文极禁清，蓬莱宫阙拥旄行。舳舻所至笙歌闹，里闬重来道路荣。举世几人居我地，全吴无限读书生。受恩老吏攀辕切，满肚埃尘诗不成。
夕郎贤撰固清崇，公若居之受未充。节似冰霜文似锦，才如风雨气如虹。仙舟菡萏香来枕，铃阁江山秀入空。薄俗莫轻量用舍，吾民时自有穷通。
玉炉香断瑞烟微，小院阴岑夹幕垂。一枕清风人寂后，半窗明月酒醒时。漆园蝴蝶难成梦，巫峡行云想有期。欲曙凄凉精气爽，漏残灯烬画屏欹。
斗城初霁媚春晖，托乘寻芳鹤盖飞。修禊波深轻急桨，舞雩风暖薄更衣。香车宝马嬉游盛，别馆离宫往事非。因忆凤池新溜跃，黑轓看逐节函归。
池馆春光欲禁烟，芳辰修禊集群贤。茂林深处森冠剑，清籁鸣时当管弦。召伯甘棠分陕地，羊公风景岘山前。诗成莫讶天机俊，潜握人间造化权。
闲驰风驭恣飘飘，因失仙班几度朝。紫阁旧怜秦树老，赤城新别海山遥。飞凫又说春经岳，叱橘曾令夜探潮。不是桃源不归去，故人多半在烟霄。
子方簪笔侍丹墀，忧国忘家世所知。三谏未终先窜逐，一身虽贱系安危。火中圭璧含真彩，雪外杉松挺直枝。荆楚秋风共谁语，劝君频访贾生祠。
清晓扪萝踏岭云，寒风飞溜湿衣巾。上攀霄汉无多地，直视城𬮱几点尘。古木半阴藏宿务，山禽相语厌游人。明年更补闽中吏，来看桃花烂漫春。
处士亡来二百年，故居牢落变祇园。诗名长共江山在，冤气尚磨星斗昏。台榭几人留好句，渔樵何处问曾孙。昔时泉石生涯地，日暮寒云绕寺门。
过江缘磴寻溪垠，隠然绝壁天开门。传云此处昔龙隠，阴岩凛凛犹疑存。风云已与时变会，苔藓尚迹初潜痕。嗟余出处不自重，过事轻发难为神。
诏从东海付南麾，戎乘前驱上将威。异俗已传吾父至，斯文更咏我公归。岁时职贡还朱绂，昼日恩光赐兖衣。昔往今来亦何速，长亭杨柳尚依依。
拜命南来得老臣，肃将庙略制妖氛。淮西将吏尊儒帅，并土儿童认使君。新赐锦衣光照日，旧行棠树茂如云。应怜孤宦潮阳守，憔悴无人与上闻。
幽居日日数归程，已写华严两帙经。门外初寒江气白，岭头多雨晓痕青。曾逢饭颗嘲山笠，应载鸱夷笑井瓶。客土相思空引望，天涯风景似新亭。
孤忠自许众不与，独立敢言人所难。去国一身轻似叶，高名千古重于山。并游英俊颜何厚，未死奸谀骨已寒。天为吾君扶社稷，肯教夫子不生还。
坏壁摩娑少旧题，高情应怪赏音稀。烟霞正自无今古，云水从教远是非。丹井金龙藏洞府，杞丛花犬荡霞扉。登临未学神仙事，老树闲看独鸟归。
时属艰危应有系，天于名教岂无心。大都狂贼终须灭，未杀忠臣祸不深。太尉有灵朱泚败，中丞传旨禄山擒。曾谁鼓舞康州事，儿女常情泪满襟。
访隠寻幽缓着鞭，梅花初试小春天。孤峰上下分三洞，一水萦纡溉万田。好向忙中抛俗事，却来闲处觅神仙。清虚不似人间世，野鹤飞雪绕槛前。
本朝文物盛西州，独得宗公荐冕旒。稷嗣草仪书未奏，茂陵辞客病无瘳。一门歆向传家学，二子机云并隽游。守蜀无因奠尊酒，素车应满古原头。
洛城今昔衣冠盛，韩国园林景物全。功在三朝尊二相，数逾九老萃群贤。当时乡社为高会，此日居留许款延。多幸不才陪履舄，更惭七十是新年。
投荒万里岭南行，莫叩天阍诉不平。忠谠若教无窜逐，奸邪何计窃安荣。一封疏在铭周鼎，三黜名高重汉京。最是中霄雷激烈，为君特地发冤声。
尘土官曹几处闲，今君得邑好开颜。落帆直向剡谿口，入境先登天姥山。鱼鸟半和风俗处，云霞多杂簿书闲。雪晴须去寻安道，不作经宵兴尽还。
交臂寻幽岁已残，瘦藤枯石重跻攀。忽逢晴洞龙开室，冷瞰寒溪玉绕山。猿鸟窥人知旧识，藤萝引径入无间。游车自向红尘去，日暮老僧催闭关。
逸少兰亭六百年，别营楼阁奉金仙。琅函帝赐三朝笔，貌座僧谈二祖禅。山怪有时浑露石，地灵无处不通泉。尘心未悟真如理，空𦶟晨𬬻一篆烟。
雁荡天台路险艰，多应特地隔尘寰。不辞登陟来千里，为是东南第一山。争望台星从海上，方知蓬岛在人间。武林二老图中见，重惜官师远莫攀。
绣车萧鼓动香街，铁锁龟城度晓开。仙凤传香留蜀国，夜龙衔烛上蓬莱。月如流水随天远，人似夭桃出洞来。无限风光追不尽，只惊信马到瑶台。
仰告明君乞得身，不妨林下戴纱巾。满斟村酒浮琼蚁，旋钓溪鱼鲙锦鳞。元府乌鸦飞后夜，洞中花木镇长春。吾官傥若为同志，个里才由两个人。
圣泽浓云隠逸身，道装宜用葛为巾。祝融峰下醉明月，绿水源头钓紫鳞。曾见海桃三结子，不知仙豆几回春。他年我若功成去，愿作云桥跪履人。
疏水成帘造化功，冷光千丈半岩风。层霄䗖𬟽正铺地，苍海珠玑初堕空。天下奇观更何处，骚人幽咏未全工。要知出壑争流意，不向三巴直向东。
桂风泛泛桂江流，南师旌牙喜访求。诗刻苍崖留篆在，云生纤径称栏幽。而今入幕宾僚盛，又况褰帷政事修。更对酒樽堪醉傲，几多泉石助吟游。
虎攫灵泉发地根，传疑传信事难分。深涵月影千寻透，溜作溪声一带闻。流迸石渠珠若露，溟蒙竹径气如云。公余共酌醍醐味，应想於菟乳子文。
暖烟红炬两飘香，珠箔沈沈下建章。有焰只凭心一寸，无愁虚滴烟千行。流苏帐里回残梦，白玉台边映宿妆。若到蓬山留夜直，金莲应照珮锵锵。
祖龙何事苦东巡，仙驾归来冢草新。项籍已飞三月火，子婴犹醉六宫春。元来沧海殊无药，却是芒砀暗有人。自古乾坤属真主，骊山山下好沾巾。
南庄相对北庄居，更入深山十里余。幽路每寻樵径上，真心还与世情疏。云中犬吠流星过，天外鸡鸣晓日初。昨日有人相问讯，旋将落叶写回书。
江上筑台遗世尘，堂中虚白见天真。丹心许国平生事，皓首还家自在身。水树芬馨怜茝蕙，雪轩颜色爱松筠。清时解绂端荣佚，不独贤哉咏古人。
冥冥鸿羽在云天，邈阻风音已十年。不谓圣朝求治理，尚容遗逸卧林泉。羡君自有随时乐，顾我官闲饱昼眠。应笑无成三黜后，病衰方始赋归田。
流年直是隙中驹，别后情怀懒似疏。天上又颁新岁历，床头未答故人书。殷懃鱼雁功曹檄，狼藉杯盘上客鱼。好在仲宣家万里，从军苦乐定何如。
偶分鱼竹到稽山，处士林泉一望间。岁月自随流水远，姓名长与白云闲。鉴中人去荒遗迹，溪口僧来与旧颜。何日放船访岩薮，吾门高第约跻攀。
澄江渺渺豫章楼，曾是双旌再岁留。五马解鞍方北上，万艘蜚栗又南游。说棠重到清阴在，埋剑将磨异气浮。求得公闲且行乐，即看华发满人头。
月标元巳乐嘉辰，兴庆烟波涨晓津。宴集幸联台衮坐，风流仍继禊堂春。兰亭事古成遗迹，华萼楼空委路尘。歌吹满舡花夹岸，酒帘无处不留人。
宗臣上已宴东池，雅俗嘉宾盛集时。禊席临川花照耀，游车分路水逶迤。赏心唯欲居民乐，纵饮犹虞坐客疲。独愿我公归柄用，尽令天下洽春熙。
岁和事简正韶春，兴庆池边乐众宾。寻胜此时追曲水，赏芳良会属平津。映花语笑秋千女，隔岸丝簧祓禊人。深愧薄才叨下幕，酒酣应许吐车茵。
二十余年作吏人，后园花木也成林。尽是笔头那撚得，枝枝叶叶有冤声。刑重惟恐囚人怨，情轻又怕本官嗔。不知无事早归去，免得生魂对死魂。
渭城杨柳已青青，强驻行人听渭城。不问使车归路远，且从樽酒满杯倾。相逢洮塞休兵后，此去秦川照眼明。若立螭头前借箸，且教充国事春耕。
心地如今不动尘，大千境界百年身。掩关明月上峰顶，满座清风生玉津。雪岭松筠为节操，石楼钟磬度昏晨。已同七老图岩壁，便是龙华会里人。
凤顶孤峰耸绝奇，仙家云驭久栖迟。飞胜岷岭元和日，留记山岩景祐时。水透山阿朝北坎，山开井势拱南离。他年殿阁鸣钟磬，广运重开帝载熙。
游遍西南转法轮，归来挂锡旧溪滨。师心皎皎潭中月，世俗悠悠几上尘。白雪眉毫俱晚暮，碧云章句独清新。近来素壁皆图像，如满联成七老人。
及时行乐慰刀州，晓背重城信马头。彩石散随香被去，芳尘纷逐钿车流。匆匆曲水当年会，草草东山旧日游。不是海云今独胜，清风长共好诗留。
江阴沧漭云四垂，风苹雨杜饶秋悲。孤樯转汀落处晚，渔歌傲笑鸥群疑。肥鱼新酒且可挹，万绪一破忘者谁。惊波到枕不成梦，鸿声半夜东南飞。
虹堤崛起开危轩，四彻空旷围山川。刺天万里烟树外，破浪一去风中船。青黄乱眼裂春锦，鸣声聒耳惊秋蝉。亭前深处不百尺，神物窟此犹安然。
霜晓禁寒色不摧，若论花品是奇材。红如锦帐香囊绽，黄似霓裳舞袖开。幸与畹兰同素景，耻随篱槿委轻埃。郡斋得地逢嘉赏，不逐群英烂漫栽。
山压重江万里波，半空精铁锁嵯峨。先生死去云情薄，六国兴来佛事多。万刹金莲开碧落，一祠茅竹蔽丛萝。游人但逐僧归去，古隠荒凉谁肯过。
光摇剑外使星还，天阁平跻侍从班。暂命剖符开广府，先声指日定诸蛮。浮江大斾翩翻去，过岭新恩次第颁。济俗有谋方适用，卷舒应在笑谈间。
偶忆去年逃暑饮，与君通夕屡忘归。旋沽美酒开樽渌，更买新鱼斫鲙肥。今日忽惊池水涨，小亭依旧柳阴围。停舟待月波心去，携手相过莫我违。
峨峨武步对精庐，漱玉寒泉灌石渠。醅脚满𥬠先腊酿，茗丛栖坞及春锄。清风俦侣檐前竹，黄卷生涯架上书。养志待时应自信，临邛人莫诮相如。
惠政多应草木知，藕花呈瑞向西池。双红共蒂初含笑，众卉千名总合奇。宠降帝妃妫汭日，恍迷仙佩汉皋时。若教潘令河阳见，肯羡东风桃李枝。
雨收平淀饮残虹，苹末无风碧印空。寒净浑疑踏冰去，清光直欲贮胸中。客樯隠隠逐飞鸟，钓舸悠悠任转蓬。日暮韩堤犹极望，却将耕稼问渔翁。
水乡真个似三吴，碧淀涵秋水鉴湖。十里香风起莲萼，半空飞雪下鸥雏。堤森古木严征仗，塞缭方田展角图。闲舣洛阳桥畔饮，风涛还到此中无。
水光烟色满南塘，十里横连古战堭。千顷芋畦楸罫局，万章云木羽林枪。渔歌闹处菱花紫，田妇归时秫穗黄。贤守公余行乐去，许陪旌骑问耕桑。
面揖清光万顷陂，满檐秋色曙阴微。回环远岫烟中辨，片段闲云镜里飞。富冶地饶民讼简，洞庭风便客舟稀。知君已厌江山思，亭下行吟日望归。
正色当官取悔尤，清时无告独包羞。狱中剑气犹盘郁，火里琴材未见收。自古圣贤由直道，遭时诬毁亦幽囚。愿持仁义为篙檝，敏手中流救覆舟。
北来南去年年事，微物还应不自由。缯缴多机应远谢，稻粱已饱更何求。潇潇风雨衡阳暮，渺渺烟波震泽秋。夜过边城牢闭口，断肠砧杵不禁愁。
羡君高尚褫朝绅，始是人间自在身。深坞结庐穷水石，半山开径入松筠。肩舆访寺常携鹤，酾酒邀朋祇垫巾。我欲效尤归未得，又驱疲马踏京尘。
鳞鳞万瓦绕云根，环列诸峰势独尊。屹若灵鳌浮海面，俨如谋将立辕门。赣流东汇龙蛇走，崆阜南来虎豹蹲。乘月偶为逃暑饮，欲扪南斗当清樽。
子康疏畬人皆笑，即墨孤危众所攻。遇主卒封齐万户，会时犹位汉三公。二贤养正堪忻慕，百里徒劳且晦蒙。闲上高台散幽郁，独开襟袖挹清风。
人人懽聚庆新阳，我独飞心恋北堂。薄宦飘流成底事，数年牢落在他乡。徒将远意凭归雁，不及诸兄捧寿觞。何幸前春改官去，彩衣相逐戏亲傍。
翼舒层构倚云霞，日下无双处士家。千叠灵山横琬琰，八分宸笔动龙蛇。趋庭素业皆黄卷，揭版新诗半碧纱。我倦迷津欲归老，赖君曾为指仙槎。
无复朱楼万幕垂，碧流青嶂似当时。不须越舞并秦唱，自有韩文与杜诗。残雪未消春到晚，彩毫争落酒行迟。满帘红日江天暮，隔浦一声杨柳枝。
四海疮痍剧猬毛，爱君三谏未能逃。所期力济生民福，不为名存信史褒。想见斯人心独喜，愿为君党义尤高。忠言已入身甘窜，始见吾徒气思豪。
所莅驱除弊一新，政成草木亦知仁。已书治最称循史，好蹑家声作诤臣。飞诏罢归漳水日，去帆催向汴堤春。未央赐对须南问，应记尘劳负弩人。
雨寒风横暂停桡，楚望亭南十里遥。舟刺水村衔燕尾，桥横烟市隠虹腰。归程不待春潮涨，孤愤难凭斗酒销。幸有同途江外客，不吟何以慰无聊。
七度经春不见梅，水边亭下独徘徊。因思昨夜腊前雪，定是此时花盛开。远信浪从江外至，新声刚向笛中来。如何便得南归去，共把清香醉几回。
薄宦留连未得归，思亲怀旧两依依。岭头梅信凭谁去，枕上鸿声到此稀。君喜及瓜催北响，我嗟垂翅倦南飞。何时共作东都客，不厌京尘化旅衣。
前贤立事岂徒然，惠政须教振古传。芍水灌余三万顷，楚人祠已二千年。近闻令尹开新闸，不避风波上小船。堤筑已完舆颂洽，去时民吏重留连。
山肋盘纡一径斜，水烟深处梵王家。闻雷已荐鸡鸣笋，未火先尝雀舌茶。吟客披云题石壁，药僧和露扫松花。纵游向晚寻归路，渡口平沙卧古槎。
凤口衔书出九重，帝王亲赐紫泥封。神光下烛将飞剑，真赏重鸣既哑钟。砥砺若为酬睿眷，驱驰何敢叹尘踪。仙翁更借提携力，竹杖由来解化龙。
坛宇榛芜几十年，遗基重葺控长川。羽人便是双飞鹤，仙籍须增一洞天。蓝峤逢秋无败叶，龟池经夏有甘泉。操舟过客宜停棹，暂到尘襟自洒然。
万户晴岚生紫烟，绝尘佳致甲昌川。轻舠急桨风中叶，碧瓦朱栏水底天。雨夜龙涎腥柱础，霜秋桂子落嵓泉。二师自得幽栖趣，向此灰心肯复然。